Baze gwe mmaze naye emyaka 12 anjabulidde\nBino byabadde mu lukiiko lwa bannamawulire olwatuuziddwa abamu ku bamusigansimbi abachina abaakulembeddwaamu Allen Chen ne Yan Meng Xiao ku wooteeri ya Ariranga e Nakasero n'ekigendererwa ky'okusaba Pulezidenti okuyamba bamusigansimbi ku Bannayuganda abatandise okubafera n'okubanyagako ensimbi zaabwe.\nBano baalumiriza Banayuganda okuli; Stanely Byamugisha, Christine Nakigudde ne munnamateeka Allan Mulindwa okubanyagako ssente ezisoba mu bukadde 200 oluvannyuma lw'okukolagana nabo mu bizinensi ate ne babalyazaamaanya.\n"Tusaba Pulezidenti w'eggwanga lino ayingire mu nsonga zino kuba Bannayuganda batandise okututiisatiisa n'okumalamu bamusigansimbi amaanyi nga bayita mu kubanyagako ssente n'okubalyazaamanya", Yan Meng Xiao bwe yategeezezza.\nBino we bijjidde ng'Abachina baakamala okulumba agamu ku maduuka ga Bannayuganda abakolera mu Kikuubo gye buvuddeko ne beekubira enduulu kyokka ne batafuna kuyambibwa ekintu ekyabawalirizza okwekubira enduulu eri Pulesidenti.\nWabula Byamugisha bwe yatuukiriddwa ku nsonga zino yegaanye ebimwogerwako ng'agamba nti ye yabanja omu ku ba China bano (Chen) era n'akakasa nti essaawa yonna amazima gagenda kuzuulwa ssinga omusango ogwo gunaaba gusaliddwa.\nEmisinde gya NSSF gitongozeddwa\nBakoze ekikwekweto ne bazuula ebipimo by'ennyama ebigingirire\nAb'akakiiko k'ebyokulonda abapya balayidde okulwanyisa ekibba bululu\nAkakiiko k'ebyokulonda katangaazizza ku kulonda kwa LCI\nEyawawaabira omubakaavundira mu kkomeraBakuzizza


Abakolera ku nguudo z’omu Kampalabajaganya...\nAb’e Kikandwa beeyiye mu lusiisira okujjanjabwa...\nPOLIISI y’oku Kaleerwe ekutte omukazi gwe balumiriza okutta bba mu 2016 omulambo n’aguleka mu nju nadduka n’abaana baabwe bataano n’obukadde 4, ng’entabwe yava ku musajja kuwasa mukazi mulala.\nSylvia Katuharwe 40, abadde yasenga Gayaza-Bira mu Wakiso wabula yakwatiddwa Poliisi y’oku ku Kaleerwe ku Lwokubiri oluvannyuma lw’aba famire ya bba, Vincent Timbisobole, gwe yalinamu abaana bataano okumulondoola okutuusa lwe yakwatiddwa.\nAba Famire bamulumirizza okwekobaana n’abakozi be yatwala awaka mukaaga abaamutta nga bamufumitafumita ebiso mu bulago ne bamukuba ennyondo ku mutwe omulambo ne baguleka mu nju ng’abatuuzebaakitegera wayiseewo ennaku bbiri nga Katuharwe amaze okugenda n’abaana bonna.\nKyokka Katuharwe yeegaanye omusango n’alumiriza abakozi nti be batta olw’obutabasasula ssente zaabweTimbisobole yali mutuuze ku kyalo Migongwe mu ggombolola y’e Kyegegwa nga ye yali nnanyini ssomero lya St. Vincent Memorial School.\nJoseph Byenkya muganda w’omugenzi yategeezezza Bukedde ku ssimu nti Katuharwe abasajja abaamuyambako okutta bba yabaleeta awaka n’abanjulira bba ng’abakozi abagenda okusimba kalittunsi nga yabaggya Kanungu gyazaalwa kumbe lwe lwali lukwe lwa kumutta, era ye teyaziika ng’adduse. Omusango baaguloopa ku poliisi y’e Kyegegwa ku fayiro nnamba CRB 741/2016.\nmusambi, Hassan, Wasswa,


Wuuno omusika w'ekika ky'engeye omuggya Sh...\nPoliisi yasoose kulowooza nti Ambrose Tumusiime okweyita omulwadde wa ssennyiga wa coronavirus yabadde alimba ng'ayagala kwetaasa. Kyokka bwe baamulinnyisizza kabangali n'atwalibwa ku CPS yagenze akolola nnyo. Yalemeddeko: munjawule nze nnina corona.\nYalabye bamuyingiza akaduukulu kwe kuggyayo ebbaluwa eziraga nga yakeberebwa ng'alina obubonero bwa corona n'atwalibwa e Mulago gy'abadde akuumirwa. Kigambibwa nti yatolose e Mulago ku Lwokusatu emisana.\nYategeezezza Bukedde nti bwe yatuuse mu Kampala nga talaba ngeri gy'atuukamu waabwe. Obudde bwe bwawungedde n'asalawo addeyo e Mulago era poliisi kwe kumukwata ng'ali okumpi ne Sure House ku Kampala Road ng'amenye kafiyu. Kyokka Bukedde teyasomye ku biwandiiko bya musajja ono.\nYafubutuse n'adduka. Olwo essaawa zaabadde mu 3:00 ez'ekiro. Kyokka oluvannyuma abaserikale baafunye ekirowoozo ekimulondoola bamukomyewo bayite ambyulensi emutwale. Kigambibwa nti baamubuliddwa.\nWabula we yabulidde yabadde amaze okwetaba n'abantu abalala be yabadde nabo ku kabangali ya poliisi. Abaserikale baaleese eddagala ne bafuuyira omusajja we yabadde atudde. Baafuuyidde n'abantu be yabadde nabo.\nOmwogezi wa poliisi mu Kampala n'emiriraano, Patrick Onyango yategeezezza Bukedde nti waabaddewo ekikwekweto ku Lwokusatu ekiro mwe baayooledde abantu 40. Babasunsulamu bavunaanibwe. Kyokka yagambye nti eby'omusajja agambibwa okuba ne corona Bukedde erina kubuuza minisitule y'Ebyobulamu.\nEkikwekweto kyakuliddwa ASP Ivan Nduhura avunaanyizibwa ku bikwekweto ku CPS. Abaakwatiddwa kuliko; Sunday Mangeni, John Karuganda, Eriabu Beyongera, Ibrahim Kavuma, Frank Kalungi, Muhammad Ssennyange, Geofrey Kamakara, Lino Ochen,Prosperi Tumwebaze, Sunday Yoweri, Fatuma Nabbanja, Sadat Kabakubya, Florence Nakazibwe, Baptisita Omirambe,Amon Nansibye, Ronald Makosi, Osman Sserwadda, Fred Pariyo, Joseph Katondakyakuwa, ne Daglous Ssebbanga. Bukedde teyasobodde kufuna kunnyonnyola kutongole ku nsonga z'omusajja ono. Twabadde tetunnakakasa oba kituufu yatolose Mulago era oba yazzeeyo\nBamulekwa ba Bp. Makumbi bakaabiza abakungubazi\nPulezidenti akungubagidde ofiisa wa poliisi eyafiiridde ku nnyonyi


Amawulire | Dembe FM 90.4 - Part 1146\nAbaana basirikkidde mu muliro\nAbaana babiri baasirikkidde mu muliro ogukutte enyumba e Mukono. Bino bibadde ku kyaalo Ssugu mu ggombolola ye Mpata mu district ye Mukono. Abagenzi bategerekese nga Christine Nakanwagi ow’emyaka 6 ne Irene Namatovu ow’emyaka 4 Maama w’abaana bano, Julian Nakakande agamba nti abantu abatannategerekeka bakumye omuliro […]\nPresident Museveni wakuyamba abayidde\nPresident Museveni asuubizza okukwatiza ku bantu abakoseddwa omuliro e Namungoona. President agamba nti kyannaku okulaba nti abantu baafudde kyokka era nasaba abavubuka okukoma okulwanyisa enteekateeka za gavumenti ez’okutondawo emilimu kubanga kyekivaako embeera eyavuddeko okufa Omuwendo gw’abantu abakafa oluvanyuma lw’okwokebwa omuliro ogwavudde mu kimmotoka ekyabadde kitwala […]\nBa dereeva beediimye\nBa dereeva ba takisi bakedde kwekalakaasa e Jinja nga bawakanya amateeka g’ebidduka amaggya./ Poliisi eyiiriddwa e Bugenba mu kibuga ky’e Jinja, ba dereeva bano bwe bataamye obugo ne balemessa ebidduka byonna okutambula nga baagala ba dereeva bonna babegatteko mu kwekalakaasa nga bawakanya amateeka gano. Aduumira […]\nAbasuubuzi bagguddewo amaduuka\nKyadaaki abasuubuzi basazizamu akediimo kaabwe. Kino bakituseeko oluvanyuma lwensisinkano wakati wabakulira aba KACITA , neminister webyobusuubuzi America Kyambadde. Sentebe wa Kacita Everest Kayondo agamba basobodde okutegeeragana ne gavumenti era kati baakuggulawo amaduuka gaabwe binambiro. Mulukungaana lwa bannamawulire, Minister Kyambadde yeetondedde abasuubuzi era nategeza nga […]\nPoliis eyiriddwa ku Owino\nPolice ekyebulungudde akatale ka owino .. Police yeddizza ebyokukuuma akatale kano oluvanyuma lwabasuubuzi okwekyanga oleobutayagala kusasula mpooza eyabul;I mweezi abakulira akatale gyebaabadde bazeemu okusolooza. Aduumira police yobukiikakono bwa kampala Stephen Tanui, ategezezza nga bwebatajja kusetula kigere paka nga obunkenke buweddewo mu katale kano. Ku […]\nAkeedimo kabasuubuzi kakyagenda maaso era olwaleero kayingidde olunaku olwokusatu. abamu ku basuubuzi bapondoose nebaggula amaduuka gaabwe naye nga bano beebataklera mu bizimbe bya arcade. Go amaduuka agasoba mu 5 magule mu bitundu bye katwe. Bbo bananyini bizimbe mu kampala baaweze obutagula bizimbe byaabwe paka nga […]\nLord mayor wekibuga kampala kyadaaki yeewozezaako mu kakiiko akawulira okwemulugunya kwabakansala 17 abaagala okumujjamu obwesige. Nga ayita mu banamateeka be aba Ludwig Advocates and Alaka Advocates, Lukwago akuuse ebaluwa nga yeegana ebyo byonna ebimwogetrwako nti byakumusibako matu gambuzi kumuliisa ngo. Agamba ensonga zino ziri […]\nBesigye ne poliisi bazzemu\nPolice ekyaazanya akazanyo jangu nkukwekule neyali senkagale wekibiina kya FDC Dr Kiiza Besigye. Besigye akubya police ekimooni nabatolokaka ewuwe e kasangati olwo nasonga ekibuga , mwebamwekangidde nebatandika okumugoberera. Ku lunaku olwokuna , Besigye yakwatiddwa police bweyabadde asalinkiriza okutuuka mu katale kewa kiseka. Okuva olwo police […]\nAbasuubuzi bongedde okutabuka-teri kuggulawo\nAbasuubuzi bakugenda mu maaso n’okuggala amaduuka okutuuka olunaku lwa mande Mu lukiiko lwebatuddemu enkya ya leero, abakulembeze b’abasuubuzi bagambye nti gavumenti yabasuubizza ng’abakugu mu misolo bwebagenda kutuula ku lunaku lw abbalaza nga bakubalinda. Abagamba nti era balinze palamenti ky’enasalawo basooke balabe ekiddirira Omwogezi w’abasuubuzi […]\nAbavuganya bawera, poliisi ewagadde ebikola\nOmubaka akiikirira abantu be Rubaga mu bukiikakkono, Moses Kasibante akwatiddwa nga poliisi bw’ekola kyonna ekisoboka okulemesa abavuganya okwekalakaasa Kino kiddiridde ab’ekisinde kya 4GC okuwera nga bwebagenda okwekalakaasa olwaleero okwetoloola eggwnaga lyonna. Kasibante akedde kukwatibwa nga tannava na mu maka ge ate nga n’omubaka Ibrahim Ssemuju […]\n« First‹ Previous114211431144114511461147114811491150Next ›Last »


Yona 3 | Bayibuli ey'Oku Mukutu Gwaffe Ogwa Intaneeti | New World Translation\n3 Awo Yakuwa n’ayogera ne Yona omulundi ogw’okubiri n’amugamba nti:+ 2 “Situka ogende e Nineeve+ ekibuga ekikulu, olangirire mu kibuga ekyo obubaka bwe nkubuulira.” 3 Awo Yona n’asituka n’agenda e Nineeve+ nga Yakuwa bwe yali amugambye.+ Nineeve kyali kibuga kinene nnyo,* era ng’okutambula okukimalako kitwala ennaku ssatu. 4 Awo Yona n’ayingira mu kibuga n’atambula olugendo lwa lunaku lumu nga bw’alangirira nti: “Ebula ennaku 40 zokka Nineeve kizikirizibwe.” 5 Abantu b’omu Nineeve ne bakkiririza mu Katonda,+ ne balangirira okusiiba era bonna ne bambala ebibukutu, abagagga n’abaavu, abakulu n’abato. 6 Ebigambo ebyo bwe byatuuka ku kabaka wa Nineeve, n’asituka ku ntebe ye ey’obwakabaka n’aggyamu ekyambalo kye eky’obwakabaka n’ayambala ebibukutu n’atuula mu vvu. 7 Ate era yalagira kirangirirwe mu Nineeve mwonna nti,“Kino kye kiragiro kya kabaka n’abakungu be: Tewaba n’omu akomba ku kantu konna, k’abe muntu oba nsolo, ka bibe bisibo oba magana. Tewaba alya emmere wadde anywa amazzi. 8 Bambale ebibukutu, abantu n’ensolo; bakoowoole nnyo Katonda, era baleke amakubo gaabwe amabi n’ebintu eby’obukambwe bye babadde bakola. 9 Ani amanyi obanga Katonda ow’amazima anaddamu n’alowooza* ku ekyo ky’ayagala okukola n’alekera awo okutusunguwalira ne tutazikirira?” 10 Katonda ow’amazima bwe yalaba bye baakola, nga bwe baali baleseeyo amakubo gaabwe amabi,+ n’akyusa ekirowoozo* ky’okuleeta akabi ke yali agambye okubatuusaako, n’atakaleeta.+\n^ Obut., “kikulu nnyo eri Katonda.”\n^ Oba, “anejjusa.”\n^ Oba, “ne yejjusa.”


Bukedde Online - Leero mu okikola otya: Joy Nume eyali omupoliisi agugumudde ekizimbe mu kufumba emmere\nLeero mu okikola otya: Joy Nume eyali omupoliisi agugumudde ekizimbe mu kufumba emmere\nAbasuubuzi b'ennyaanya mu Kampala bakyevuma...\nJoy Nume 55, yaliko mu Poliisi naye kati ye Maneja wa Joy catering Services abafumba emmere ku mikolo.\nEkizimbe kya Nume (ku ddyo) ky’azimba.\nAkozesa abantu 30 wadde nga ku mikolo eminene afunayo abamuyamba abasoba mu 100 okusinziira ku bunene bwagwo.\nAlaga bwe yakwasaganya obulamu ng’avudde mu Poliisi ne bw’asobodde okututumuka. Ndi muwala w’omugenzi Nume e Buwenge, Kagoma mu disitulikiti y’e Jinja.\nNakoma mu siniya yaakubiri, oluvannyuma ne nnyingira Poliisi e Nsambya. Eno saalwayo ne nvaayo ne nzira e Kamuli ng’ekirooto kyange kutandikawo polojekiti ya kufumba ku mikolo.\nOlugendo lubadde luwanvu n’ebizibu bibadde bingi naye kye nali ngoba kwe kutuukiriza ekirooto kyange era nkituuseko sitoma kuba buli mukolo gwe nfumbako nfissa amagoba agasoba mu kakadde.\nMu 1986, nazimba akayumba ak’ebiwempe ku Muteekanga Road mu kibuga Kamuli ne ntandika n’essowaani 6, nga bakasitoma balina okulinda bannaabwe ne bamaliriza okulya olwo nabo ne mbaweereza.\nOlw’obuweereza obulungi n’enjogera esikiriza mu bano mwe nafunanga abansaba okubafumbira ku mikolo gyabwe.\nBano be baategeezanga abalala, anti olwo akatale kagaziwa. Ekyava mu kino kwe kupangisa akazigo ne ngaziwa.\nNagula ebikozesebwa ebirungi mu bungi abantu ne balema okubonaabona ate n’okumatiza ab’oku mikolo.\nMu 1993 lwe natandika okulya ku magoba gange. Kati emyaka giweze 30 nga ndi mu bizinensi mwe nguze ebibanja, nzimbye amayumba n’okuweerera abaana abamalirizza okusoma.\nAmaanyi gange we gali\n1 Gye buva ne gye budda, mu bizinensi omukozi abeera mukulu ku kugikuza oba okugisuula. Noolwekyo bwe mba ngaba emirimu situnuulira buyigirize wabula obukozi. Abayigirize oluusi bannemesa kuba baagala bya bbeeyi, emirimu egyaffe tebagisobola.\n2 Nfuba okutendeka abakozi bange batuukane n’omutindo obutanswaza kusuula katale kange.\n3 Nnoonya akatale naddala ku mikolo eminene kuba olwo lw’omatiza omuntu bw’oyolesa obukugu. Okugeza nafumba ku kuziika kw’omugenzi Alice Muloki (2004) n’okwa bba Henry Muloki (2008) okwali abakungubazi ab’asoba mu 30,000. Pulezidenti Museveni lwe yeebaza abantu e Kamuli ne Buyende n’emisomo gy’ebibiina mingi era gino ngifunirako ddala ssente.\n4 Sseekuluntaza. Nfumbira buli muntu eyeetaaga kuba olwo mbeera ngaziya bakasitoma.\n5 Okukkaanya n’obutayiwa bantu kikulu era kikuyamba okusigala mu bizinensi kuba be bakufunira abalala.\n6 Okuyiiya kikulu. Bizinensi yange namanya nti etambula n’obutebe ssaako weema nabyo ne mbiyingirira.\n7 Okubala ebitabo obutafiirwa magoba nakikwata era ky’ekisinze okumpanirira. Omulimu gwange nzimbyemu wooteeri ya Joy mu kibuga Kamuli era mbalibwa ku bakyala abalinawo kye balaga.\nNagula ne loole ey’ekika kya Fuso ku bukadde 50. Enkya Nume agenda kukulaga obulippo bw’abuuse n’engeri gy’akikoze.


Bukedde Online - Bulemeezi ne Bugerere balwana kuva mu kibinja\nOmuwala namuta ng’ammenya n’olungereza\nSsenga nnina amaanyi matono\nKCCA FC lubabu!\nOmusu gunoonya kyamagero\nBulemeezi ne Bugerere balwana kuva mu kibinja\nKCCA erumbye Vipers e Buikwe mu Ugand Cup...\nVipers ewera kuwuttula Onduparaka mu fayinolo...\nBy Hussein Bukenya\nAdded 12th June 2016\nOLUTALO lw’ani ava mu kibinja mu mpaka z'Amasaza luddamu leero (Ssande) ku bisaawe eby'enjawulo nga ttiimu zitandika lawundi eyookubiri.\nMuhammed Kiiza (mu kyenvu), Bulemeezi kw’esibidde olukoba okufuna obuwanguzi leero nga basisinkanye Bugerere gye balemagana nayo (0-0) mu gwasooka.\nKu Ssande (mu z’Amasaza):\nBuddu - Kabula e Masaka\nSsese - Mawogola e Lutoboka\nButambala - Busiro e Nkookooma\nKyaddondo - Buvuma e Gayaza\nGomba - Ssingo e Kabulassoke\nBuweekula - Busujju e Kasenyi\nBulemeezi - Bugerere e Kasana\nSsingo, eyatwala empaka zino omwaka oguwedde, erwana kufuna buwanguzi bwayo obusooka sizoni eno, bw’eneeba ekyalidde Gomba e Kabulassoke.\nGeorge Lutalo, omutendesi wa Gomba awera kuddamu kukaabya Ssingo nga bwe yakola mu mupiira ogwasooka.\n"Twetaaga okufuna obubonero buno tusobole okutangaaza emikisa gyaffe egiva mu kibinja, tulina obubonero butaano, tetulina kusumagira kubanga Buweekula ekyasobola okutuggyawo mu kyokubiri," Lutalo bwe yagambye.\nMu ngeri y'emu ne Phillip Obwiny atendeka Bulemeezi, ali mu kaseera kazibu okuyisaawo ttiimu ye eyakoma ku 'quarter' omwaka oguwedde.\nBulemeezi erina obubonero buna ng'esibaganye ne Bugerere gy'ekyaza leero.\n"Tulina kusooka kukuba ono bwe tusibanye, olwo tunoonye abalala okusobola okuva mu kibinja. Tuyambiddwa nti abazannyi baffe ababadde abalwadde bakomyewo ate n'ababadde n'amasomero mu za 'Copa Coca Cola' baatwegasseeko," Obwiny bwe yategeezezza.\nAFCON2019: Ekibalo kya Cranes\nEz'abawagizi ba Vipers zittunse mu mupiira\nKCCA FC efunye akakiiko k'abawagizi\nDiamond bba wa Zari akkiriza okuzaala ebweru\nKatikkiro wa Bungereza alagidde ebyokwerinda okunywezebwa e Manchester\nOmuwala namuta ng’ammenya n’olungereza...\nNze Emmanuel Nayebale nga mbeera Kitintale mu Kampala. Bwe nnali naakatandika okwegomba n’okuyingira mu nsonga...\nNnina obusajja butono ate bumpi kyokka n’amaanyi matono ddaala. Ssenga nkoze ntya?\nOLWESOZZE semi z'empaka za CECAFA, omutendesi wa KCCA, Mike Mutebi, n'agumya abawagizi ng'ekikopo bwe kibali mu...\nTTIIMU y'Omusu ekyazizza Embogo, ng'enoonya kukola kyafaayo ky’okukyusa obuwanguzi bwa ggoolo 6-1, ezaabakubwa...\nOmupiira tugutambulize ku mulembe...\nENTEEKATEEKA ez’okugaziya ekisaawe kya Vipers, ekya St. Mary's Stadium ziri mu ggiya.


Bukedde Online - Aba bodaboda batabuse ne balangira Lukwago\nBeti Kamya akimanye nze Loodi Meeya omulon...\nABA BODABODA mu Kampala beekutte amataayi n’okwerangira mu maaso ga loodimeeya Erias Lukwago ku ngeri buli kiwayi gye kikolagana n’abanene mu Gavumenti be baagambye nti be balina obuyinza obusobola okutereeza omulimu gwabwe.\nLukwago (ku ddyo) mu lukiiko. Ku kkono ye meeya Sserunjogi Oweddembe, omubaka Munyagwa, Meeya Mulyanyama ,Meeya Serunjoji , meeya Nabbosa n'omubaka Ssebaggala.\nLukwago yabadde abayise eggulo bamuwe ebirowoozo ku ngeri KCCA n’ebitongole bya Gavumenti ebyenjawulo gye basobola okutereezaamu omulimu guno mu Kampala ng’abagukola batambulira ku mateeka.\nBammemba okuva mu biwayi ebyenjawulo bajjumbidde olukiiko olwagguddwaawo Lukwago yennyini.\nYasoose kubategeeza nti ebbaluwa ezibayita okubawandiisa zonna nfu. “Tewali tteeka mwe mugenda kulondera wadde okwewandiisiza.\nOlukiiko lwange ffe abateekeddwa okubikola era luno lwe lumu ku nkiiko ze twagala mutuweeremu ebirowoozo amateeka tugatereeze mukolere bulungi mu kibuga,” Lukwago bwe yabagambye.\nYakkirizza ebirowoozo omwabadde nti baagala babategekere okulonda era nga kutandikira wansi ku siteegi kwe bakolera okutuuka ku bukulembeze obwa waggulu ku nkiiko za munisipaali ne disitulikiti.\nWakati mu kuteesa, aba bodaboda beeyawuddemu ebibinja okusinziira ku bibiina ebibagatta era aba CENTURY baasaanikidde olukiiko nga tebaagala kulaba wadde okuwuliriza ekiteeso ky’omuntu aludde ng’amanyiddwa nti wa bodaboda 2010 ebadde ekulemberwa Abdallah Kitatta eyaggulwako emisango.\nFrancis Nyarwaya yatabudde abatayagala kuwulira ku linnya Kitatta bwe yategeezezza nti bakoze ekibiina ekigatta aba bodaboda bonna mu nteekateeka y’okutereeza omulimu gwabwe.\nOno yatabudde aba CENTURY ne bategeeza nti tebasobola kuteesa na batemu nti era loodimeeya Lukwago yakoze nsobi okubayita ne batuula wamu.\nOlukiiko lwayagadde okutabuka ng'aba bodaboda bavumagana n’okukwatagana amataayi kyokka abaserikale abaabadde bayitiddwa okukuuma emirembe ne bakkakkanya embeera.\nWakati mu kuteesa, abamu ku ba bodaboda baatwaliddemu ne loodimeeya Lukwago nti naye abamalira budde.\n“Wano tewali kyetugenda kugyawo okuggyako nga loodimeeya okwataganye ne minisita Beti Kamya ne Dayirekita wa Kampala kubanga meeya abakulu bali buli kye balaba ng'akoze nga bo bakiyimiriza.\nOmu ku ba bodaboda Jibril Matovu yakikubiddewo ddala n'ajjukiza Lukwago ku byaliwo bwe yalagira aba loole obutava we baali bakolera kyokka ne bikkakkana naye nga bamutwalidemu.\nKuno ne Charles Ndugwa kwe yasinzidde n'asaba Loodimeeya abayambe ateese ne Beti Kamya kubanga ebintu ye nga bwe yabadde alaba ebigenda mu maaso, baabadde boogeramu bwogezi nga tewali kigenda kukola kubanga waliwo abalala abatunula mu loodimeeya byaba asazeewo ne babiremesa.\nSadat Katabira (omukulembe w'ekibiina kya CENTURY) yagambye nti tebagenda kuddamu kwetaba mu lukiiko lwa Lukwago lwonna okuggyako ng'asoose kuyita minisita w’ebyokwerinda Henry Tumukunde, Beti Kamya ne Jennifer Musisi.\n‘ Ffe aba CENTURY, baminisita be batuyambye era enkiiko zo tetugenda kuziddamu,” Katabira bwe yagambye.\nWabula aba bodaboda abalala okwabadde Fred Iga baalumbye aba CENTURY okutinkiza ne baminisita nti be babayamba.\nBaategeezezza nti ekizing'amizza bodaboda kwesigama ku bakungu mu Gavumenti abatalina buyinza butereeza bodaboda okuggyako nga KCCA .\nSsentebe w'e Busunju aziikiddwa mu masasi\nOmwawule n'afiira mu ssabo ne wabulawo avunaanibwa!


Love Spells in United Kingdom Archives - powerful love spells\nHomeTagLove Spells in United Kingdom Archives - powerful love spells\nQuick attraction love spells in Uganda\nQuick attraction love spells in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Quick attraction love spells in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country in a...\nApril 29, 2021divorce spellsEffective love spells by musa kalemaGay love spellby musakalema\nQuick curse removal spells in Uganda\nQuick curse removal spells in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Quick curse removal spells in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country in a...\nApril 29, 2021divorce spellsEffective love spells by musa kalemaGay love spellpowerfull love spell caster +256785830397by musakalema\nQuick astrologer spells in Uganda\nQuick astrologer spells in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Quick astrologer spells in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country in a magical area...\nApril 29, 2021Black magic spellsdivorce spellsEffective love spells by musa kalemapowerfull love spell caster +256785830397by musakalema\nQuick psychic reading in Uganda\nQuick psychic reading in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Quick psychic reading in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country in a magical area...\nReal lost love spells caster in Uganda\nReal lost love spells caster in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Real lost love spells caster in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country...\nApril 28, 2021divorce spellsEffective love spells by musa kalemaLesbian love spellsLGBT spellspowerfull love spell caster +256785830397by musakalema\nReal magic rings maker in Uganda\nReal magic rings maker in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Real magic rings maker in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country in a...\nApril 28, 2021Black magic spellsdivorce spellspowerfull love spell caster +256785830397by musakalema\nReal LGBT love spells caster in Uganda\nReal LGBT love spells caster in Uganda Firstly, Am a traditional healer in all sorts of spells, lost love spells caster, money spells, lotto spells, magic rings. Real LGBT love spells caster in Uganda MY BIOGRAPHY My name is Musa Kalema from Uganda Kampala and I originate from Uganda a well known spiritual country...\nApril 28, 2021Effective love spells by musa kalemaLesbian love spellsLGBT spellsMarriage spellsVoodoo love spellsby musakalema


Bukedde Online - Kola bino munyumirwe eggandaalo lya Ssekukkulu n'omwagalwa wo\nSSEKUKKULU n’okumalako omwaka kiba kiseera kya njawulo. Bwe kituuka mu baagalana, kiba kiseera kya kupima omukwano buli omu gw’alina eri munne,kubanga buli omu aba alina by’asuubira okuva eri munne.\nBano baabadde Nateete nga bakwata vidiyo ya Chris Evans.\nEdith Mukisa omukugu mu kubuulirira abafumbo agamba nti mu ggandaalo lino, buli muntu mu mbeera ye oba mu nnyingizaye asobola okulufuula olunyuvu singa buli omu abeera akitade mu mutima ne yeekwata obukodyo buno.\n1 Sooka weetunulemu. Abaagalana buli omu kozesa ekiseera eky'ennaku ezisigaddeyo weetunulemu nga weebuuza, mbadde maama oba taata omujjuvu? Bw'oba olina we wasobya weetonde.\n2 Tunula mu mpuliziganya yammwe. Akamu ku bukodyo essaawa eno abafumbo ke batateekeddwa kulekayo kwe kussaawo empuliziganya ennungi wakati wammwe. Kino kijja kubayamba ne bwe wanaabaawo ebisobye mujja kwanguyirwa okwetereeza.\n3 Okutonera munno ekirabo. Kino kyolesa okwagala kw'olina eri munno. Okutona tekulina kubeera ku ludda lumu. Abakazi batera Lwakubiri December 17, 2019 Ssenga okukitwala nti be balina okutonerwa, ekitali kituufu.\n4 Obuyonjo awaka. Kino kikulu nnyo, era abazadde mwembi muvunaanyizibwa wadde omukyala alina enkizo. Fuba okulaba nga buli w'ozza eriiso wakusanyusa, okuviira ddala mu kisenge kyammwe.\n5 Faayo ku nnyambala y'omwami wo. Abakyala bangi batuuka ekiseera nga takyafaayo oba bba ayambadde lugoye ki. Kyokka bw'oba onookakasa balo nti ddala gwe mukyala gw'alina okubeera naye lubeerera kozesa akakodyo k'okumuyonja mu biseera bya Ssekukkulu. Ku babeera mu byalo, osobola okumumwa ekyenyi, okumusala enjala z'engalo n'ebigere ne kalonda omulala okukakasa nga muyonjo ddala.\n6 Awaka walina okubaawo emirembe. Ennaku zino ziba za kusanyuka. Tositula ntalo na kujjukiza munno ebitaatambula bulungi. Amaka gammwe gafuule ekifo buli omu we yandyagadde okuwummulira.\nAbantu abamu basalawo okuva awaka eggandaalo ne balimalira awalala lwa kwagala kufuna mirembe. Noolwekyo omukyala oba omwami kino kye kiseera ekituufu okulaba ng'eddembe libugaana awaka, emboozi ezinyumizibwa awaka zibeere za sannyu, okwejjukanya ebirungi bye muyiseemu mu mwaka.\n7 Mugule ebyawaka ebipya. Bino byongera ebbugumu awaka, era buli omu ajja kulaba nga ddala ekiseera kye mulimu kya njawulo. Ng'oggyeeko engoye n'engatto, musobola okugula eby'omu Okukyusa ekisenge tekitegeeza kuva mu kisenge kimu odde mu kirala, oba okugula ebintu ebipya, wabula kirimu bingi;\n Osobola okukozesa obutto bwe mwezizika n'oteekako obugoye obusikiriza amaaso.\nBw'oba olina obusobozi oyinza n'okugulayo obutto obwakolebwa mu ‘shape' ez'enjawulo nga obw'omutina, sikweya, obwetooloovu n'endala. Ojja kulaba ng'ekisenge kyo kikyuse, ate nga tokozesezza ssente nnyingi.\n Essuuka. Zino nazo osobola okuzizannyisa ng'ozaala mu ngeri ey'enjawulo, ekisenge ne kirabika bulungi.\n Obugoye bw'omu kisenge. Abakyala abamu weesanga ng'obugoye abukozesezza okumala omwaka mulamba awatali kubukyusa. Bw'oba n'obusobozi kino kye kiseera okugulayo obupya, bujja kwongera ebbugumu mu mukwano gwammwe. Kyusa ekitanda okitunuzeeko awalala, ojja kwesanga ng'ate ekisenge kyammwe kikulabikidde bulungi, okusinga bwe kibadde.\n Okukyusa amataala. Abantu bangi balina amataala agaaka ennyo mu bisenge kyabwe. Ku luno muyinza okukyusa ne muteekamu ku balubu eyaka empolampola, ojja kulaba nga waliwo enjawulo mu kisenge kyammwe era n'omukwano bw egutyo.\n Oyinza n'okusiiga langi empya. Eno ejja kwongera okulabisa obulungi ekisenge kyammwe, ate ng'ojja kwesanga nga teyeetaaga ssente nnyingi. Funa ekwatagana obulungi n'entimbe eziri mu kisenge, ojja kulaba ng'eggandaalo lya Ssekukkulu libanyumidde okukamala.\nEklezia terina kwabulira bafumbo banyigirizibwa - Paapa Francis\nBakalidinaali basunsula anaalya obwappaapa


Bukedde Online - Bye nayogedde ku Museveni ge mazima - Dr Stella Nyanzi\nAbafera okutwala abantu ebweru Poliisi ebayodde: Babasanze ne paasipooti 50\nOmubaka Kato Lubwama bamufuumudde mu Royal...\nDR STELLA Nyanzi yeesimbye mu maaso g’omulamuzi n’agamba: bye nnayogedde ku Museveni ge mazima. Saamuwemudde.\nOmu ku balooya ba Dr. Nyanzi ayitibwa Nicholas Opio ng’alina by'amunnyonnyola\nNze ndi kafulu azannyisa ebigambo okuggyayo amakulu. N’agattako okugeraageranya Museveni ku makugunyu tekitegeeza kumuvuma.\nN’okumugeraageranya ku “rapist” tekitegeeza nti mukwasi w’abakazi, wabula nkozesa ebigambo ebyo okuggyayo amakulu g’ekyo kye mpandiikako.\n“Ssebo omulamuzi, nze Nyanzi ddembe ki lye nnamalako Museveni? Ye Museveni y’alitumazeeko. Emyaka gy’atufugidde nga tusirise mu bulumi obungi ye y’asaana okuvunaanibwa si nze kubanga atufudde ekitagasa.\n“ Tubonyeebonye mu ggwanga lyaffe kati mugamba mutya nti mmazeeko Museveni emirembe?”, bwe yabuuzizza mu kkooti y’omulamuzi James Ereemye ku Buganda Road ku Mmande.\nYavunaaniddwa emisango ebiriokukozesa obubi kompyuta n’awandiika n’okusasaanya ebigambo ebikyamu ng’akozesa olulimi oluwemula. N’okumalako emirembe Pulezidenti Museveni ng’amuwemula.\nBino biddiridde Nyanzi okukozesa omukutu gwa ‘facebook’ n’awandiika ku bintu ebyenjawulo ng’akozesa olulimi oluwemula ne yewaana nti ye Nnaalongo era olulimi lw’akozesa lwa Bwannaalongo.\nYalumba muka Museveni obutafaayo ku baana bawala mu bukulu bwe nga Minisita w’Ebyenjigiriza n’atabawa bikozesebwa nga bali mu nsonga.\nN’atwaliramu ne Pulezidenti olw’okusuubiza okuwa abawala ebikozesebwa mu nsonga kyokka bukya alondebwa tabibawanga. Kkooti yajjudde n’abamu ne basigala bweru.\nOmubaka Betty Nambooze n’Abazungu abawagizi ba Nyanzi be bamu ku baabaddewo.\nOmulamuzi:Nyanzi otegeera lulimi ki?\nNyanzi: Ntegeera ennimi nnyingi naye tukozese Lungereza.\nOmulamuzi: Amusomera omusango gw’okugeraageranya Museveni ku makugunyu. Omusango ogutedde?\nNyanzi bakira ayogerera waggulu ng’akanudde amaaso n’addamu: Nze ndi muwandiisi wa bitabo era noonyereza. Nkozesa ebigambo okuggyayo amakulu g’ekyo kye mba mpandiise. Kituufu Museveni nnamuyita amakugunyu era muyise ebintu bingi okuli okumugeraageranya ku musajja eyatomerwa endiga. Bwe mmuyita “rapist” sitegeeza kusobya ku bakazi wabula ntegeeza kusobya ku Konsitityusoni ya Uganda. Awo sirabawo musango. Ssebo omusango sigumanyi.\nOmulamuzi: Amusomera omusango omulala ogw’okumalako Museveni eddembe ng’amuwandiikako. N’amubuuza:Ogutegedde era ogukkiriza?\nNyanzi: Owekitiibwa n’ogwo omusango sigumanyi era siguzzangako Olwo yabadde ayogerera waggulu.\nBalooya be Isaac Ssemakadde, Nicholas Opio, Julius Galisonga ne Eron Kiiza baabadde bagezaako okumukkakkanya nga tawulira. Baabivuddeko ne bamutunuulira.\nAwo we yalumbidde Mukyala Museveni n’amwogerako bye yayise okuyisa obubi eggwanga.\n“Oba abantu abalala batya okwogera ekituufu nze kambe ssaddaaka, Nja kwogera” Oludda oluwaabi olwakulembeddwa Jonathan Muwaganya lwasoose kuwakanya kusomera Nyanzi misango kubanga alabika aliko ekikyamu ku mutwe, basooke kumutwala mu ddwaaliro akeberebwe.\nN’agamba nti Nyanzi bwe yakwatibwa nga April 7, 2017 n’atwalibwa ku poliisi e Kira, bambega abaayogera naye baamusanga nga mukkakkamu ate waayitawo akaseera katono n’akubawo eggambo eddene ery’obuwemu ng’alinga aliko ekikyamu.\nEkirala alina enkola y’okweyambulira abantu mu lujjudde. Kino yakikola bwe yeeyambulira abayizi be e Makerere era n’awummuzibwa ku mulimu.\nEkikula kya Nyanzi n’emyaka gye 42, yandibadde n’ensonyi n’atasobola kweyambula. Kyokka yeeyambula taliiko kutya nga kiyinzika okuba ng’aliko ekikyamu.\nEkirala yali ajjanjabiddwako e Butabika era ekibagaanyi okufuna fayiro ye lwa kuba kyetaagisa kiragiro kya kkooti. Kyokka balooya baawakanyizza okutwala Nyanzi okumukebera omutwe kubanga omulamuzi y’alina okwesalirawo ng’asinziira ku ngeri omuntu gy’aba yeeyisizzaamu mu maaso ge.\nNe bagamba nti Nyanzi obudde bwonna bw’amaze mu kaguli abadde mukkakkamu ekiraga nti ategeera bulungi. Baasabye yeeyimirirwe.\nKyokka omulamuzi Ereemye n’alagira atwalibwe e Luzira okutuusa nga April 25, lw’anaawulira okusaba okumweyimirira.\nEyeeyita Bishop n'afera abazadde gamumyuse\nKabaka ajulidde ku musango gw'okwasanguza akawunti ze


LABA WORK! Wuuno maama ayingidde mu byafaayo, azadde abaana 10, abasawo ne famire bali mu ssanyu lya waaya - The Bridge Uganda\nOmukyala azadde abaana 10 mu ggwanga erya South Africa era ebiriwo, biraga nti mu nsi yonna, ye mukyala akyasinze okuzaala abaana abangi.\nAbaana abazaaliddwa kuliko abalenzi musanvu (7) ssaako n’abawala basatu (3).\nOmukyala ono Gosiame Thamara myaka 37 agamba nti bwe yagenda mu sikaana, abasawo balaba abaana musanvu (7) bokka kyokka bwatuuse okuzaala, akubyewo abaana 10.\nAbaana ne maama bali mu mbeera nungi ng’alongoseddwa abasawo mu kibuga Pretoria.\nMu ddwaaliro gy’azaalidde, abasawo bali mu sannyu olw’okuzaalisa omukyala, akyasinze okuzaala abaana abangi.\nThamara yasemba okuzaala emyaka mukaaga (6) egiyise era yazaala balongo nga mu kiseera kino abaana, balina emyaka mukaaga (6).\nOmukyala munnansi wa America eyazaala abaana munaana (8) mu 2009, yabadde alina likodi y’omukyala akyasinze okuzaala abaana abangi omulundi gumu.\nWabula omwezi oguwedde, omukyala Halima Cisse myaka 25 nga munnansi wa Mali yazaala abaana mwenda (9) mu ggwanga erya Morocco era bonna bali bakyali mu Kiriniki mu ggwanga erya Morocco.


Bukedde Online - ‘Mukebere nnamba z’essimu okuzuula oba ziri mu mannya gammwe’\nBoofiisa ba poliisi Muhangi ne Anguma kkooti...\nAKAKIIKO akavunaanyizibwa ku by’empuliziganya mu ggwanga aka Uganda Communication Commission (UCC) kalagidde abakozesa essimu okukebera okuzuula oba nnamba z’essimu ze bakozesa zaawandiisibwa mu mannya gaabwe.\nBbosa ng’ali n’omumyuka w’omwogezi wa poliisi mu ggwanga, Polly Namaye.\nOmwogezi w’akakiiko ka UCC Ibrahim Bbosa yagambye nti w’aliwo nnamba z’essimu bagenti ze baawandiika mu mannya g’abantu nga tebamanyi ne baziguza abamenyi b’amateeka abazikozesa nga banannyini mannya tebamanyi. “Okuva nga June 1, 2019 essimu ezitali mpandiise zaakusalibwako.\nWabula ekizibu ekiriwo waliwo layini ezaawandiisibwa mu mannya g’abantu kyokka nga bannannyini mannya tebamanyi.\nKino kyava ku baabawandiika okukozesa densite ne baggyako ebibakwatako ne basobola okuwandiisa layini endala nga y’ensonga lwaki buli muntu yandibadde akebera okuzuula oba ennamba gy’alina eri mu mannya ge,” Bbosa bwe yagambye.\nYagambye nti era waliwo akabinja akagenda kabba ssimu ku bantu ng’ekigendererwa kya kufuna layini ze batunda eri abagakozesa mu bukyamu nga buli layini y’essimu bagitunda 10,000/-.\nYategeezezza nti ebiseera ebisinga poliisi bw’ekola okunoonyereza naddala ng’efunye omusango ogwamanyi ekizudde nti layini z’essimu tezaawandisibwa mu mannya g’abantu ababeera bakwatiddwa n’essimu.\nAmannya ga bannannyini masimu babeera tebali mu bitundu nga n’abalala tebamanyi bigenda mu maaso.\nYagambye nti omuntu okukebera okuzuula nti ennamba y’essimu gy’alina yawandiikibwa mu mannya ge annyiga *197# nga asobola okuzuula nnamba ya densite ( NiN number) okulaba oba ddala eri mu mannya amatuufu.\nYakubirizza abantu ababbiddwaako ssimu okugenda ku poliisi mu bwangu baggulawo omusango basobole okufuna ebbaluwa ennamba zisobole okusalwako.\nOmusuubuzi w'amatooke asaasaaebicupuli bamukutte\n‘Bapotebo’ beefuze akabaga ka Jackie Kizito


Nakamala okuteeka okukkiriza kwange mu Yesu. Kati Kki?\nTukuyozayooza! Okusalawo kwokoze kwa kukyusa bulamu! Osaanga kkati obuuza. ki ekiddako? Ntandiika ntya olugendo lwange ne Katonda? Emitendera essatu wansi gyijja kuwa endagiriro okuva mu Baibuli. Bwoba Olina ekibuuzo kyona ku lugeendo lwo mu Katonda, kyalira omutimbagano gunno: www.GotQuestions.org/Luganda.\n1.\tFuba okulaba nga otegeera obulokozi.\n1Yokaana 5:13 etugaamba ,"Ebyo mbiwandiikidde mmwe, mumanye nga mulina obulamu obutaggwaawo, mmwe abakkiriza erinnya ly'Omwana wa Katonda." Katonda ayagala tutegere obulokozi. Katonda ayagala tubeere n'obukakafu nti tuli balokole. Mu bimpimpi, ka tuyitte mu nsoonga enkulu ezo bulokozi.\na)\tFfena twayonoona. Ffena tukoze ebintu ebinyiiza Katonda. (Abaruumi 3:23)\nb)\tOlw'ebibi byaffe , tugwaniira okubonerezebwa n'ekibonerezo eky'okwawukana ne Katonda emirembe gyonna.\nc)\tYesu yaffa ku Musaalaba okusasula omutango gw'ebibi byaffe(Abaruumi 5:8; 2 Abakolinso 5:21) Yesu yaffa mu kifo kyaffe, natwala ekibonerezo kyetwali tugwana. Okuzuukira kwe kwalaga nti okufa kwe kwali kumala okusasulira ebibi byaffe.\nd)\tKatonda asonyiwa era alokola abo abateeka okukkiriza kwabwe mu Yesu- nebakkiririza mu Kufakwe ng'omuwendo ogwasasulibwa kwe bibi bwaffe (Yokaana 3:16; Abaruumi 5:1; Abaruumi 8:1)\nObwo bwe bubaka obwobulokozi! Bwoba ng'otadde okukiriza kwo mu Yesu Kristu ng'Omulokozi wo, olokose! Ebibi byonna bisonyiyidwa, era Katonda asubiza obutakuleka oba okwabuulira.( Abaruumi 8:38-39; Matayo 28:20). Jjukira nti obulokozi bwo bunywevu gguluggulu mu Kristu.( Yokaana 10:28-29). Bwoba ng'okkiririza mu Yesu yekka Ng'Omulokozi wo, Obeera mugumu nti ojja kubeera ne Katonda Mu Ggulu emirembe gyonna.\n2.\tFunna ekanisa ennungi esomesa Bayibuli.\nTolowooza ku Kanisa ng'ekiziimbe. Ekanisa be bantu. Kikulu nnyo abakkiriza mu Yesu Okukuŋŋaana. Eyo yemu ku nsonga y'okubeerawo kwe kanisa. Komaze okuteeka okukkiriza kwo mu Yesu, ffuna ekanisa ekkiririza mu Bayibuli kukyalo kyo oyogereko n'Omusumba. Mubuliire ku kukkiriza kwo mu Kristu okupya.\nEnsonga ey'okubiri ya kusomesa Baibuli. Osobola okuyiga okuteeka mu nkola ebiragiro bya Katonda mu bulamu bwo. Okutegeera Bayibuli kisumuluzo eky'okubeera n'obulamu obw'obuwanguzi era obwamanyi mu Kristu. 2 Timoseewo 3:16-17 egamba, "Buli ekyawandiikibwa kirina okuluŋŋamya kwa Katonda, era kigasa olw'okuyigirizanga, olw'okunenyanga, olw'okutereezanga, olw'okubuulira okuli mu butuukirivu; 17 omuntu wa Katonda alemenga okubulwa kyonna kyonna, ng'alina ddala byonna olwa buli mulimu omulungi."\nEnsonga ey'okubiri oyokuberawo kwe kanisa, kwe kusinza. Okusinza, kwe kwebaza Katonda olw'ebyo byonna byakoze. Katonda atulokodde. Katonda atwaagala. Katonda atugabirira. Katonda atukulembera. Tuyinza tutya obuta mwebaaza. Katonda mutukkuvu, mutuukirivu, alina okwagala, waakisa, ajjude ekisa nokusasira. Okubikkulirwa 4:11 egamba, "Osaanidde ggwe, Mukama waffe, Katonda waffe, okuweebwanga ekitiibwa n'ettendo n'obuyinza: kubanga ggwe wabitonda byonna, era byabaawo lwa kusiima kwo, era byatondebwa."\n3.\tFunna obudde buli lunaku oteeke essira ku Katonda.\nKikulu nnyo okumala obudde ng'essira tulitadde ku Katonda. Abantu abamu bakkayita "Kaseera okokusirika." Abalala babuyita budde "obwokwewaayo",kubanga ke kaseera ke twewaayo eri Katonda. Abamu basalawo kuwaayo akadde buli kumakya, ate abalala olweggulo. Kyetukayiita, akaseera ako, na ddi mu lunaku we tufuna obudde okwewaayo ssi kikulu. Ekikulu kwekuba nga buli lunaku owaayo obudde n'obeera ne Katonda. Bintu kki byetukola mu budde obwo nnga tuli ne Katonda?\nd)\tOkusaba. Okusaba kwekwogera ne Katonda. Okumubuulira ebyo byonna ebitukwatako ne ebizibu byaffe. Okusaba Katonda okutuwa magezi n'okutuluŋŋamya. Okusaba Katonda okugabirira ebyetaago byo. Okubuulira Katonda engeri gyomwagala era gyomusiima olwebyo byakkolera.\ne)\tOkusoma Bayibuli. Ngogasseko okusomesebwa Bayibuli mu Kanisa, Sande sukuulu oba Bayibbo sitadde,- ojja kwetaaga okwesomera Bayibuli. Bayibuli erina buli kyeweetaaga okuba n'obulamu obulungi mu Kristu. Mulimu okuluŋŋamya egeri gyosobola okusalawo obulungi n'amagezi, okumannya okwagaala kwa Katonda, okuwereeza eri abantu abalala, n'okkula mu mwoyo. Bayibuli Kigambo kya Katonda kyayogera gyetuli. Bayibuli ye ndagiriro ya Katonda etusobozesa okutambulira mu bulamu mu ngeri esanyusa Katonda era naffe etukkusa.\n4.\tZziimba enkolagana n'abantu abasobola okuyamba Mu mwoyo.\n1 Abakolinso 15:33 etugamba, "Temulimbwaanga: Okukwana n'ababi kwonoona empisa ennungi. Bayibuli ejjudde okulabula eri okuwalulwa abantu ababi kwebalina kkuffe. Okumala obudde n'abantu abeenyigira mu bikolwa ebibi, kiggya tuletera okukemebwa nnaffe. Embala y'abantu abo ababi ejja tudduggaza. Kyova olaba nga kirungi okumala obudde nga twetoolodwa abantu abagaala Katonda era abewaayo mu yye.\nGezaako okufuna omukwano, oba emikwano ebiri mu kanisayo, abasobola okuyaamba era okuzzaamu amaanyi.(Abebbulaniya 3:13; 10:24). Ssaba mikwano gyo okubuuzanga embalirira y'obudde bwofuna obw'okusirika, oba okwewaayo, embalirira y'ebintu byokola. Basabe oba nawe basobola okuwa embalirira y'obulamu bwabwe nabo. Kino tekitegeeza nti oleke mikwano gyo abatali balokole. Sigala ngoli mukwano gwaabwe era obaagale. Babuulire engeri Yesu gyakyusizaamu obulamu bwo ngeera tosobola kukola ebintu byebimu byewali okola. Saba Katonda akuwe emikisa ogabane ne Mikwano gyo Yesu.\nAbantu bangyi tebategeera kubatiza kyekki. Ekigambo Kubatiza kutegeeza kunnyika mu Mazzi. Okubatiza y'engeri y'okulangirira mu lujjudde okukkiriza kwo okupya mu Kristu, nokusalawookwo okumugoberera. Ekikolwa eky'okunnyika mu mazzi kilaga okuziikiibwa wamu ne Kristu. Ekikolwa ekyokunnyululwa mu mazzi kifaananyi eky'okuzuukira kwa Kristu. Okubatizibwa kwekussa ekimu ne Yesu Mu kuffa, okuziikibwa, n'okuzuukira kwe.(Abaruumi 6:3-4).\nOkubatizibwa ssi kwekukulokola. Okubatizibwa tekukunazaako bibi byo. Okubatizibwa kikolwa kya kugonda. Okulangirira mu lujjudde okukkiriza kwo mu Kristu yekka olw'obulokozi. Okubatizibwa kikulu kubange ddaala lya kugonda – kulangirira mulwatu okukkiriza kwo mu Kristu n'okwewaayo gyali. Bwoba nga weetegese okubatizibwa, yogerako ne Pastor wo.


Bukedde Online - Ethopian Airline edduukiridde aba USPA\nAba USPA nga bakwasibwa Ticket y'ennyonnyi ya Ethopian Airline\nKkampuni y’ennyonyi eya Ethiopian Airlines etongozza enkolagana ne bannamawulire abawandiika ag’emizannyo mu kibiina kya USPA okubasaabazaanga mu ng’endo ze baba bagendako okusaka amawulire g’emizannyo ebweru wa Uganda.\nManeja wa kkamuni eno, Abebe Angess agambye nti ono y’omu ku kaweefube gwe bataddewo okutumbula eggwanga ng’abamawulire basobola okutuuka ebweru wa Uganda ne batuusa ku Bannayuganda amawulire agasoosowadde obutereevu.\nEnkola eno bagitandikidde ku kuwa USPA tikiti ssatu nga zaakutwala Pulezidenti w’ekibiina Sabiiti Muwanga, omumyukawe Rita Aliguma wamu n’omuwandiisi Patrick Kanyomozi mu lukiiko lwa bannamawulire abawandiika ag’emizannyo mu nsi yonna ekya AIPS oluenda okutuula mu kibuga Doha ekya Qatar okutandika ku Ssande okutuusa ku Lwokuna nga February 12.\n“TEmulina we mujja kulemwa kutuuka kubanga ennyonyi za Ethiopian Airlines zirina ebibuga 90 we zigenda mu nsi yonna n’olwekyo enkolagana eno ejja kuganyulwa nnyo enjuuyi zombi n’eggwanga okutwalira awamu,” maneja Angessa bwe yategeezezza.\nTikiti azikwasizza abakungu ba USPA bano ku kitebe kya kkampuni eno ku Kimathi Avenue. Ye Pulezidenti wa USPA, Sabiiti Muwanga agambye nti obuyambi buno bugenda kuyamba nnyo aba USPA okugaziya emirimu gyebwe n’okukolagana ne bannabwe mu mawanga ag’ebweru.\nOlukung’ana lwa AIPS lwa buli mwaka nga ne Uganda ebadde erwetabamu kati emyaka etaano.\nCranes ya Desabre n'eya Mubiru zenkanye evvumbe\nAba Chess battunka mu z'okusunsulamu za Afrika ez'amasomero


Bukedde Online - Gav't ereese ttulakita ezinaapangisibwa abalimi\nMartin kiiza ow'ekitongole ekikola ku nsonga z'abaana mwennyamivu olw'ekikolwa ekyakoleddwa ku Faith Kyamagero\nOkukuza olunaku lw'eddembe ly'obuntu mu ns...\nTtulakita zino, abalimi bagenda kuzipangisanga ku miwendo emisaamusaamu okusaggula amasamba amapya, okulima, n'emirimu emirala, mu kaweefube w'okufuula obulimi bizinensi.\nEzimu ku weetiiye gavumenti ze yaguze.\nEkinywa ekimu kibeeramu weetiiye majegere (bulldozer), gguleeda erima enguudo, Kayiikuuzi (eno esindika emiti, ebikonge n'ebiswa), ttulakita etikka (wheel loader) ttipa (dump truck) ttulakita ekkatira oba enyiga ettaka (vibrating roller), efukirira, ttulakita eriko enkumbi ez'ebika eby'enjawulo, etambuza ebikozesebwa (mobile workshop truck) n'ebirala.\nTtulakita zino zajjidde mu nkola yay'okukozesa tekinologiya mu byobulimi nga zaagabiddwa mu bitundu bitaano (5), okuyamba abalimi okutegeka amasamba n'okusiga ensigo mu budde. Ebinywa bino byagabiddwa e Mbale, Kasese, Dokolo,Bushenyi ne Mpigi.\nZijja kwerulanga emiti mu masamba, okusindika ebiswa, agayinja aganene, okusima ebidiba ente mwe zinywa, ebidiba eby'ebyennyanja, okugogola emyala, okulima enguudo , okuggula emikutu egitwala agafukirira ne kalonda omulala.\nMinisita omubeezi ow'ebyobulimi, Aggrey Bagiire, ebyuma yabikwasizza abakungu b'ebyobulimi n'abakuutira babikozese n'obuvunaanyizibwa, obulimi babufuule bizinensi abantu beggye mu bwavu.\nYasabye abalimi balondoole enkozesa yaabyo era baloope ababikozesa obubi.\nBYAGUZE OBUKADDE BWA DDOOLA 40\nEbyuma bino, okusinziira ku Minisita Bagiire, bbyamazeewo obukadde bwa ddoola 40, mu za Uganda ze bbiriyooni 120.\nGavumenti yatuukirizza ebyakkaanyizibwako mu ttabamiruka w'omukago gwa Afirika ku ntegeka ennambulukufu ey'okukulaakulanya Afirika ( African Union's Comprehensive Africa Development Programme- CAADP) eyatuula mu kibuga Maputo ekya Mozambique mu 2003.\nMu ttabamirukaono kyakkaanyizibwako nti Afirika erina okwerwanako okukendeeza ku bwavu ng'ewagira abalimi bave mu kukozesa emikono n'enkumbi mukono mukono, badde ku byuma eby'omulembe.\n"Ekigendererwa kya kuzza muzinzi mu bulimi, bikule ku sipiidi ya bitundu 6 ku buli 100 omwaka," Bagiire , era nga ye Mubaka wa Bunyha West e Mayuge, bwe yagambye.\nMajegere ejja kupangisibwanga 60,000/- buli ssaawa, gguleeda 50,000/-, kayiikuuzi 60, 000/-, etikka 50,000/-.\nTtipa asomba ettaka ya 100, 000/- olunaku ate ekkatira 250, 000/- olunaku n'ebiralala.\nYing Boniface Okanya, yagambye nti entegeka eziriwo kwe kufuna ebinywa 18 mu ggwanga mu myaka 5 egijja, nga buli kinywa kyakuweerezanga emyaka 20.\nZzimwe bamututte South Afrika kujjanjabwa


Bukedde Online - Ani yeekobaana n'abakulembeze e Banda okusengula abatuuze mu bukyamu ekivuddeko 3 okufa?\nAni yeekobaana n'abakulembeze e Banda okusengula abatuuze mu bukyamu ekivuddeko 3 okufa?\nTHECLA KINALWA: Emyaka 50 ng'akola mu ofii...\nOLWA July 04, 2014 lujja kulwawo okuva mu bwongo bwa Mohammed Bwabye, omutuuze w’e Bweyogerere. Luno lwe lunaku aba KCCA lwe baazinda ekifo kye e Banda we yali akolera emirimu gye ne bakimenya nga bagamba nti bayisaamu kkubo ligenda kutwala takisi mu ppaaka empya eyassibwawo. KALONDOOZI WA BU\nOLWA July 04, 2014 lujja kulwawo okuva mu bwongo bwa Mohammed Bwabye, omutuuze w’e Bweyogerere.\nLuno lwe lunaku aba KCCA lwe baazinda ekifo kye e Banda we yali akolera emirimu gye ne bakimenya nga bagamba nti bayisaamu kkubo ligenda kutwala takisi mu ppaaka empya eyassibwawo.\nKALONDOOZI WA BUKEDDE alaze engeri abantu abamu gye bakozesaamu KCCA okubba ettaka lya bannaabwe.\nABANTU baakafa basatu e Banda oluvannyuma lw’abagagga abamu nga bakulembeddwaamu kansala w’ekitundu kino Fred Kagga okumenya amayumba ne bizinensi zaabwe mu bukyamu.\nAbaakafa kuliko David Nakabaale abadde omutuuze mu Banda B2, Sam Kaboggoza naye owa Banda B2 eyeetuze nga bamaze okumumenyera ennyumba mw’asula n’ez’abapangisa wamu ne Patrick Ngobi abadde omutuuze w’e Kasokoso naye ng’akolera Banda we baamenye.\nEkibi nti ekitongole kya KCCA tekyategedde ku kumenya bibanda we babajjira entebe n’ennyumba eziriraanyeewo okukolawo ppaaka.\nAbalala abali emabega w’okumenya amayumba g’abantu e Banda kuliko Sam Okumu Mangeni, omumyuka wa LC I owa Banda B2, Lukyamuzi Musoke alina ‘warehouse’ gye yazimba mu lutobazzi era amaze ebbanga eddene ng’aperereza abamu ku bannannyini kifo kino okukyezza.\nMu be baamenya mulimu ne Mohammed Bwabye eyafubako okulemesa abantu abawerako abaali beesomye okumenya ebizimbe bye.\nAgamba nti te Mutaka mu kitundu, ebizimbe bye bimazeewo emyaka 70, abatuuze ne KCCa ebimanyi era biri ne ku ‘master plan’ yaabyo, tebiri na mu kkubo.\nKansala Frederick Kagga, ow’omuluka gw’e Banda y’omu ku baawoma omutwe mu kusengula abantu mu bukyamu.\nMmaze emyaka 15 nga nkolera Banda. Ekifo kino kitunudde mu luguudo lwa Mukabya kati olw’e Jinja, ekifo kino kyali kya bakadde bange era nkuze bali awo, era ebizimbe bino bimazeewo emyaka nga 70.\nKyokka nnafiirwa ekizimbe n’ebintu ebibalirirwamu akawumbi kalamba.\nEmabega w’ebizimbe ebyo lwabanga lutobazzi era nga tosobola kugendayo. Ebizimbe bino bakadde bange baali babikozesa ng’amaduuka.\nWabula bwe namaliriza okusoma eby’okubajja olwo ne ntandika okukolerawo, bakadde bange ne bavaawo.\nEkizimbe kino nabeeranga nkiddaabiriza era nga nsasula obusuulu mu KCCA e Nakawa eziri wakati w’emitwalo 20 okutuuka ku kakadde kamu okusinziira ku bwe baba bagerese.\nWabula edda bakadde bange baagezaako okugenda mu KCCA okusaba ebyapa by’ekifo kino era ne bakuba ettaka lino ne pulinti ne zifuluma nga za nnyumba ssatu.\nNange nayagala okuddamu okuzuukusa okusaba kwa bakadde bange nga nziramu okusaba liizi ku ttaka lino, wabula ne wabaawo ampa amagezi nti okusaba kwabwe kwali kututteko akabanga nga sijja kusobola kusasula ssente za nnyumba zonna ssatu, kwe kutandika okugoba ennyumba emu ku emu.\nNatandikira Nakawa okusaba ettaka, eno ne bansindika mu KCC nga bwe yali mu kiseera ekyo. Abo baasindika omuntu eyajja okubalirira ekifo kyange, bangerekera obukadde bubiri n’ezigwamu. Awo yali 2006 nga Sebaggala ye meeya.\nBwe nnaddayo, nnagenda ew’omukungu akulira akakiiko k’ebyettaka mu Kampala, Yusuf Nsibambi, ne banoonya fayiro nga terabika.\nBang’amba nziremu nsabe ekyapa. Olwo oyo yali 2012, ne bandaga engeri gye nnina okutambuzaamu ebintu byange.\nMohammed Bwabye baamumenyera bizinensi n’ennyumba.\nAbo baagaana okubaliyirira - Kansala Kagga\nBWABYE agamba: Fayiro yange yabeera ewa Nsibambi, nalaba wayiseewo ebbanga ne mpandiikira looya wa KCCA Ouma nga nneemulugunya olw’ebintu byange okulwawo.\nWano we yang’ambira nti KCCA tevunaanyizibwa ku ttaka, kyokka ne bang’amba nti ekizibu ekirala ekiriwo ofiisi y’ebyettaka nzigale olw’enkaayana ezaaliwo.\nWaliwo omwami Lukwago, ono yalina ettaka wansi mu lutobazzi, naye ndowooza yali ayagala kulitunda kyokka nga gw’aliguza amusaba ekkubo erimutwala ku ttaka nga tayagala kwetooloola kuba ekkubo eryetooloola weeriri.\nLukwago yantuukirira ng’asaba okumuwa ekkubo ayiseewo ettaka okugenda okuyiwa mu poloti ye, nnagaana kuba waliwo eyanzibirako nti singa nkikola ajja kulikalizaawo ddala.\nLukwago oluvannyuma baakwatagana n’omusajja omulala Martin Bbaale, Bbaale n’awandiika ebbaluwa ng’endagira okuggya ekibanda mu kkubo. Twadduka mu KCCA ne tubagamba nti waliwo abaagala okuyisa ekkubo mu bibanja byaffe.\nBwe waayitawo akabanga nga Lukwago takyalabika, nga bbaale akwataganye ne Musoke Lukyamuzi.\nMu 2009, twatuula n’eyali Ssentebe w’e Nakaka Protazio Kintu, n’agamba Musoke ne Bbaale bateese bulungi n’abantu babasasule olwo baveeko bayiseewo ekkubo kubanga we bagamba nti waliwo ekkubo waaliwo mayumba g’abantu.\nMu kiseera kino, Musoke yali ayiwa ettaka wansi mu lutobazzi, Ebyo byonna nga biremye, namugamba nti bw’aba ayagala mmuviire, angulire ekifo ekirala gye mba nzira, ampe ne ssente ezinsengula. Namusaba angulire wakati wa Banda ne Kireka ku kkubo, awo we twasemba okwogeraganya.\nOkusooka baali bagambye nti wano baagala kuteekawo kibangirizi kya makolero, wabula NEMA yabalemesa n’ebalabula nti olwo lutobazzi. Ekibangirizi baakitwala Namanve.\nKansala Frederick Kagga bwe yabiyingiriramu ne bakyusa nti baagala kuleeta ppaaka. Bang’amba nti bwe banaasasula abantu abali mu lutobazzi, nze baali baakuteesa nange mu ngeri eyenjawulo.\nMu nkiiko ze twalimu nga ne kansala Kagga yabangamu, nnabasaba banfunire ekifo ekirala nveewo.\nTwatuuka n’okugenda ewa minisita Nantaba, ne tumunnyonnyola ensonga zaffe, wabula Kagga ne banne ne bamutegeeza nti, ‘ensonga zino za Gavumenti’.\nNga wayise omwaka nga gumu, abasajja bajja ne batandika okupima, naddamu ne njogera ne kansala Kagga n’ang’amba nti ensonga azikolako, nti bagenda kunfunira ekifo ekirala.\nJjuuzi ng’enda okulaba ng’abali emmanju bonna bamaze okubamenya, nga nze nsigaddewo. Baagamba nti ppaaka bagireeta kuba e Nakawa baali bagigobyeyo. Ate emmanju eyo nali nguzeeyo poloti yange, naye nga mulimu ennyumba entono.\nKu lunaku lwe baamenya, baakubira muganda wange ssimu ekiro ssaawa 9:00. Nze ssaamanya nti bagenda kumenya, wabula nasindika muganda wange alabe kiki ekiriyo kuba baali bakutte muto wange nga simanyi.\nNze najja ku makya olw’okutya nti bayinza okunkolako obulabe. Tewali kye bang’amba, ssaafuna kiragiro kyonna kuva mu kkooti, ssaasasulwa!\nMangeni, amyuka Ssentebe w’e Banda 2B, yanziramu nti nnemesa enteekateeka za Gavumenti! Looya wa KCCA, Ouma bwe yankubira ssimu ku olwo lwe baatumenya, yagamba nti mpandiike ebintu byonna bye nafiirwa ne ssente ze mbalirira mu kifo kyange mbimuwe.\nOkuva olwo siddangamu kumuwuliza!\nMpandiise amabaluwa ag’enjawulo eri KCCA n’ewa Pulezidenti, era looya wange bwe yawandiikira\nOuma ebbaluwa n’amuddamu ng’atuyita ne looya okulaba engeri gye bayinza okunsasulamu, naye olunaku lwe yatuwa yagaana okujja. Gwe yatusindikira yatugamba nti twali mu kkubo!”\nBwe nayogeddeko ne kansala Frederick Kagga owa Banda ku lukiiko lwa munisipaali y’e Nakawa yang’ambye: Ensonga za Bwabye nzimanyi, yazimba mu kkubo erikkirira mu lutobazzi. Okuva mu 2005 nga nze sinnaba na kufuuka kansala baali baamuwandiikira dda amabaluwa agamulagira nga bwe bagenda okujja okwerula empendao.\nEkiseera kituuse ng’abaliwo bakola era bwe baalabulwa nti bagenda kubasenda ekyaddako kwali kubaggyawo. Ekkubo lino mwali mwazimbibwamu amaka 33, abalala bonna baabaliyirira era ne beemenyera ebintu byabwe kyokka ye Bwabye waliwo abaamuwa amagezi amakyamu n’agaana ssente.”\nWabula Bwabye agamba nti ennyumba ye tewali yagibalirira, n’olwekyo tewaaliwo ssente zaali zimuweebwa.\n“Mu mateeka abantu bano tebalina kuliyirirwa era KCCA si ye yabaliyirira, naye olw’okuba ffenna twagala enkulaakulana ya ppaaka mu Banda ate nga nange ndi mukulembeze nalaba ng’abantu bange okugobwa batyo nga tebafunyeeyo ku ssente nga tekikola, era nanoonya abagagga ne babaliyirira.\nAbantu 31 bbo beemenyera ebizimbe byabwe. Emabega Bwabye yalinayo poloti gye yali aguze eno yabalirirwamu obukadde 13.990.000/- naye ne zino yazigaana kyokka nga abalala baafuna ssente ne bagenda,” Kagga bw’agamba.\nWabula Bwabye agamba nti poloti eno erimu ennyumba nnamba, eriko amaduuka n’emabega ng’eriyo emizigo mukaaga n’obusitoowa busatu.\nWonna nnali nguzeewo obukadde 64, n’obusuulu bwa KCCA bwa 3,200,000/- ne nzisasula. Naye Kagga ne banne baayagala okukozesa olukujjukujju bawe ssente bali be nnagulako nti banzirize ssente zange. “Ennyumba gye nnagula obukadde 64 lwaki baali bampaamu obukadde 13 ng’ate nnassaako ne ssente z’okugiddaabiriza?,” Bwabye bw’abuuza.\nKagga agamba: Nagezaako okuteesa naye okulaba ng’asasulwa ekyo ky’alina okufuna, wabula bwe bajja okubalirira ebizimbe bye yabagoba ng’abagambanti awo tewali kkubo.\nWabula Bwabye agamba nti yasemba okukkaanya ne Kagga nga bagenda kumufunira kifo bamusengule.\nWALIWO ESSUUBI OKUSASULA BWABYE?\nKagga agamba nti essuubi weeriri, kuba alina ne ssente ezo obukade 13 ezo teziriiko na kusooka kuteesa.\n“Tusobola okutuula ne tuteesa ne bamusasula. Kati byakuteesa mu mbeera ya buntu, kuba jjukira abaali baagala ekkubo baalifuna, ate ekizibu ekirala ennyumba ye yamenyebwa ne mwonoonekeramu n’ebintu olwo byo bigenda kubalirirwa bitya?,” Kagga bwe yabuuzizza.\nAkulira ekitongole kya NEMA Dr. Tom Okia Okurut ayogera bwati ku bikwata ku ppaaka y’e Banda: Nafuna ebbaluwa okuva mu KCCA nga bantegeeza nti ebya ppaaka y’e Banda bo tebabimanyi!\nEra waliwo kansala ayitibwa Kagga twamukwata ng’ayiwa ettaka mu kifo kino kuba yali akikola mu bukyamu, omuntu yenna akozesa olutobazi alina okusooka okufuna olukusa okuva mu KCCA ne bamuwa ne pulaani oluvannyuma ffe ne tumuwa by’alina okugoberera ng’azimba obutakosa butonde bwa nsi. Bino byonna Kagga ne banne tebaabikola!\nBwabye namala ekiseera nga muwabula kubanga yali mu kkubo ate nno ye ali na mu Jinja Road, wabula yali atudde mu mumwa gwa Banda Link w’atandikira.\nNze omu ku baasemba Bwabye ng’agula ekifo kino, bwe twakimanya nti ali mu kkubo namuwabula aveewo.\nKituufu Bwabye yateesa n’abantu abaali baagala ekkubo bamusasule naye nga buli kye batuukako ng’ate enkeera yeekyusa!\nMEEYA W’E NAKAWA\nBenjamin Kalumba agamba: Ekyewuunyisa nze okumenya ebizimbe bya Bwabye sirina kintu kye nnamanya, era ebyo bizze bikolebwa bityo kubanga abaamenya baava mu KCCA tewali gwe baagamba.\nKye nasemba okumanya ku bintu bya Bwabye nga waliwo abaagala okubasasula kubanga baali mu kkubo, nnali muwadde amagezi akkirize ssente ze baali bamuwa naye n’agaana, era ssaddamu kubiwuliriza mbitegedde babamenye.\nNaye kati gwe mutawaana oguliwo kubanga aba KCCA aba waggulu, bbo tebatutegeezaako era bwe baakola n’abantu abaali ku luguudo lw’eggaali.\nOmwogezi wa KCCA Peter Kaujju agamba eyo ppaaka ya bwannannyini bo tebagivunaanyizibwako. Ffe okuyingira mu by’ettaka eryo twasooka kutegeezebwa bannannyini lyo nti bonna babimaze nga baagala kubayamba okutereezaawo.\nWiiki ejja tujja kulaga engeri abantu b’e Banda gye babbibwa ‘abanene’ abamu nga bayita mu kibiina kya Banda Bibanja Association.\nAni yeekobaana n’abakulembeze e Banda okusengula abatuuze mu bukyamu ekivuddeko 3 okufa?\nObwavu obuli mu Katanga ne Makerere Kivvulu bunyooka\nObujulizi bwa Gavt. ku CBS butwaliddemu omulabirizi Luzinda\nOmukazi mukakase ntya?\nAgambibwa okukuba aba bodaboda kalifoomu n'ababbako pikipiki bamukutte


Emikolo gy’okuziika abadde sipiika wa parliament Jacob Oulanyah gigenda mu maaso e Omoro – taata we akalambidde omwana we yawebwa butwa – CBS FM\nEmikolo gy’okuziika abadde sipiika wa parliament Jacob Oulanyah gigenda mu maaso e Omoro – taata we akalambidde omwana we yawebwa butwa\nin Amawulire, News\nEmikolo egyokusabira n’okusiibula abadde sipiika wa parliament Jacob Lokori Oulanya, jisanyaladde okumala akabanga,kibuyaga bwatikuddewo weema,omuteereddwa ssanduuko erimu omubiri gw’omungezi.\nEmbeera eno ereeseewo akasattiro mu bakungubazi .\nAbateesiteesi bayise bukubirire kwaya eyakulembeddemu okuyimba ku mikolo gino ejiyindira mu Omoro, nebatandika okuzina n’okuyimba ennyimba ezekinaansi n’okutendereza katonda, okutuusa embeera lwekakkanye.\nBino bibaddewo ng’okusabira omugenzi kwakakomekkerezebwa, kukulembeddwamu Ssaabalabirizi w’ekanisa ya Uganda eyawummula, Emeritus Luke Orombi era y’abadde omubuulizi omukulu, ng’ayambibwako abaweereza mu bulabirizi bw’omu bukiika kkono bwa Uganda.\nSsaabalabirizi Kazimba Mugalu (ku kkono) ne ssaabalabirizi eyawummula Luke Olombi\nEyali ssabalabirizi Luke Orombi, mukubuulirakwe agambye nti ke kaseera abantu mu bendobendo ly’obukiika kkono bwa Uganda okufaayo n’okuwulira omukama kyagamba, kubanga ekitundu kyabwe kyakavaamu ba sipiika ba parliament 4, ne ba Ssaabalabirizi 4, naye nti wakyaliwo obutali bumu mu kitundu kyabwe.\nSsabalabirizi Kazimba Mugalu, ye mukwogerakwe asabye abatuuze mu bitundu bino okusigala nga bakakkamu era naawanjagira mukama okubagumya mu kusoomooza kwebayitamu mu kaseera kano, nga bafiriddwa empagi eyaamanyi,era nasabira n’abaana b’omugenzi okubagumya.\nSsabasumba w’essaza ekkulu erye Gulu, Joh Baptist Odama, kulwa banna diini mu mukago ogutaba enzikiriza ezenjawulo ogwa Inter Religious Council of Uganda, agambye nti ekitundu kyabwe kyaguddemu ennyiike, nti kyokka kekaseera abantu bonna omwetunulamu ku bibasoomooza.\nNathan Lokori, taata wa Jacob Oulanyah, bwawereddwa omukisa okwogera, abakungubazi basoose kumukubira mizira, bwebasirise naasooka ayimbamu akayimba.\nEbigambo bya muzeeyi Nathan Lokori bibadde bivvuunulwa president wa DP, Nobert Mao okuva mu lucholi ng’abizza mu luzungu.\nAgambye nti Jacob Oulanyah abadde akola kinene mu kuyimirizaawo amaka gabwe, n’abantu abalala bangi ddala batalinaako luganda.\nAsabye government okubakwatizaako okumaliriza polojekiti zonna zabadde akola,okuli n’ennyumba y’omugenzi gyabadde azimba okumpi neya kitaawe ku kyalo Lalogi era waziikiddwa.\nMuzeeyi Nathan Lokori ategezezza abakungubazi,nti mutabani we Jacob Oulanyah yamubuulirako nti yali yawebwa obutwa nti era bwebwamusse.\n”Banange sikungubagira bwerere,naye mukimanye nti Jacob Oulanyah yawebwa butwa era yangamba. Yagenda okutwalibwa ebweru w’eggwanga nga yenna aweddeyo,era kyali kizibu okuwona”\nWabula minister w’eby’obulamu Dr.Jane Ruth Aceng yasomye alipoota eyakoleddwa abasawo okuva mu ddwaliro Oulanyah gyeyali atwaliddwa okujanjaba mu kibuga Seattle ekya United States of America eyalaze nti yafudde bulwadde bwa kkokoolo ekika kya lymphoma, era nga yeyaviiriddeko n’ebitundu eby’omubiri okugenda nga bisirika kimu ku kimu.


Bukedde Online - Emmotoka eya otomatiki erina bizibu ki?\nEmmotoka eya otomatiki erina bizibu ki?\nPeetulooli omu bamutabulamu amafuta gâ€™ettaala\nPamiti bwâ€™oba wagisasula mu URA nga kati wayise mwaka mulamba nga tonnagenda mu Face Technologies kusasula 55,000/- eza pamiti ya kompyuta, tekigugaana kugenda mu maaso nayo.\nWabula olina okumanya nti omwaka omulamba gwâ€™omaze nga togenze kugisasuliraÂ gubaÂ gukufuddeÂ kuba ekuweebw\nWabula olina okumanya nti omwaka omulamba gwâ€™omaze nga togenze kugisasuliraÂ gubaÂ gukufuddeÂ kuba ekuweebwa ngâ€™evaÂ ku lunaku lwe wasasula mu URA.\nSsente 55,000/- zâ€™owa mu Face Technologies zisasulibwa abo bokka ababa bazza obuggya pamiti enkadde ezâ€™obutabo ezaakoma okukola omwaka oguwedde. Abafuna pamiti empyaÂ nga baakamala okugezebwa bbo basasula 20,000/- zokka, eza URA zisigala kye kimu.\nAte nâ€™okusasula 65,000/- muÂ URA okuzza obuggya pamiti yo tekikweyibaaza ntiÂ olina kugenda butereevu okufuna pamiti ya kompyuta kuba eyo gye wasasulira eyinza okuba nga yali ya kicupuli!\nNkola ya URA obutazuukusa mbwa yeebase okuggyako ngâ€™osoose okusaba nâ€™omanya oba nga pamiti gyâ€™ogenda okuzza obuggyaÂ nnamu. Kino okikola ngâ€™omaze kusasula 20,000/-.\nNnina pamiti omuli kiraasi ya DL, CM, DL ne B mu 2008, Nsobola okukoonyesaamu â€œCHâ€?\nOKUBA ne pamiti omuli kiraasi, DL, CM ne DLÂ okuva mu 2008, kitegeeza nti oli waddembe okukoonesaamu kiraasi CH wabula ngâ€™olina kusooka kuddamu kugezesebwa nâ€™okusasula mu URA.\nEmmotoka eya otomatiki kyokka ngâ€™erina kabyuleeta eba na bizibu ki? Nsobola okugikyusa?\nEMMOTOKAÂ za otomatiki oba ezitalina giyabookisi zettaniddwa nnyo ensangi zino era abantu abasinga ze bagula olwâ€™obwangu obuzibeeramu naddala nga bazivuga.\nWabula emmotoka zino zirina yingini ezâ€™enjawulo ngâ€™ezimu zikozesa EFI ate endala zikozesa kabyuleeta. Omuntu ngâ€™avuga emmotoka ya otomatiki ngâ€™ekozesa kabyuleeta alina okwegendereza embeera yâ€™emmotoka ye nga tannatandika lugendo naddala oba mulimu amafuta. Kubanga amafuta bwe gaggwaamu olumu zigaana okwaka ate nga yo tetegulwa.\nNgâ€™oggyeeko emmotoka okusik,a amafuta gasobola okubeeramu obukyafu obuyingira mu kabyuleeta nâ€™ezibikira awo nno bwâ€™obeera toli mumanyi ku mmotoka nâ€™ogisikirako mu kamwa nâ€™ogigabirako teyinza kuddamu kwaka.\nEmmotoka zino zifulootinga nnyo era amafuta bwe gajja amangi gagiremesa okwaka.\nSinga â€˜Fuel pumpâ€™ yâ€™emmotoka zino efuna obuzibu obwa buli kiseera gamba ngâ€™okusika, kyangu yingini yaayo okufa kubanga bikolagana.\nGeraageranya emmotoka erinaÂ kabyuleeta nâ€™eya EFI.\nWaliwo yingini za mirundi 2, ekozesa kabyuleeta nâ€™eya EFI. Emmotoka bwâ€™eba yaÂ kabyuleeta nâ€™emala esika, kigibeerera kyangu okutandika kasita ofunayo obufuta butono nâ€™obuteekamu ate eyaÂ EFI bwâ€™esika,olina kuteekamu amafuta agawera okutandika.\nWe byawukanira awalala we wali nti emmotoka erina kabyuleeta bwe baba bateekamu amafuta, gagenda butereevu mu yingini ate eya EFI go gayita mu ttanka we gasanga akatimba akagasengejja obukyafu ne butagenderamu amalungi gokka ne gagenda mu yingini.\nKabyuleeta yo bagyiggyamu ne bagyoza kubanga etera okubaamu obukyafu olwâ€™obutaba na kasengejja ate EFI tebagyoza kubanga erinaÂ akasengejja.\nEkimu ku biyinza okwonoona kabyuleeta ge mafuta okubaamu obukyafu obungi kubanga kino kigireetera okuziba mu ttanka ngâ€™amafuta tegayingira bulungi kutuuka mu yingini.\nKabyuleeta zisinga kubeera mu mmotoka ze tuyita eza â€˜maniyoâ€™ (ezâ€™okukuba ggiya) ate otomatiki ezisinga zirina EFI.Â Â Â Â Â Â Â Â Â Â Â Â Â Â Â Â Â Â Â Â\nAbazadde mwegatte okulwanyisa abasobya ku baana'\nLipoota ya Munnawulire ku mwana ewedde\nPamiti kiraasi A ekkiriza kuvuga mmotoka ki?\nEmmotoka yange lwaki tekuba â€˜serefuâ€™ ku makya?\nPamiti bwâ€™embulako nkola ntya okusigala nga nvuga?


Bukedde Online - Etteeka ly'opugangisa ne bannannyini bizimbe abagagga balisimbidde ekkuuli\nOmusango gwa Paasita Bugingo ne mukyala we...\nYiga ‘Abizzaayo’ bamukubidde mu by’okufera...\nEtteeka ly'opugangisa ne bannannyini bizimbe abagagga balisimbidd ekkuuli\nOmugagga Kirumira ku ddyo ng'ali n'omugagga Ham ku kkono mu pulogulaamu y'akabbinkano ku Bukedde TV\nABAGAGGA b’omu Kampala banannyini bizimbe bongedde okusimbira etteeka ly’aba landi loodi n’abapangisa ekkuuli nga bagamba nti ensonga bazitwala wa Museveni kubanga ababaka ba palamenti kye bakoze okuyisa etteeka erisoosola mu bantu bagenderedde ku banyigiriza.\n“Kibeera kya kutyobola ddembe lya nannyini kizimbe ekipangisibwa okumugaana okusasulwa ssente mu ddoola singa omupangisa we abeera bakkiriziganyiza naddala abagwira abava ebweru w’eggwanga ng’ate bannaffe abalala okuli aba woteeri ne bizinensi enddala okuli bbanka eziwola mu ddoola bakkirizibwa okusasuza mu ddoola” bwatyo ssentebe w’abagagga Godfrey Kirumira bweyategeezezza.\nBino Kirumira yabyogeredde ku pulogulamu ya Bukedde TV eya Kabbinkano eyakubiriziddwa Noordeen Ntege , eyabaddewo ekiro ku mmande okuva ssaawa 5: 00 okutuuka 6:45. Era nga kwetabiddwako n’omugagga Haji Hamis Kiggundu [Ham] gattako omwogezi wabapangisa Ahmed Kaweesi Bigali.\nKirumira yagambye nti eggulo olukiiko olukulembera abagagga banannyini bizimbe mu Kampala olwo ku ntikko baatudde n’abakugu mu byanfuna n'amateeka ne batema empenda ku ki ekiddako okusobola okulemesa etteeka lino lireme kugenda mu nkola kubanga linyigiriza omugagga, omunaku , ow’omu kibuga ne mu kyalo kasita obeera wazimba akayumbako n’okapangisa.\nTwasazeewo nti ne wa Pulezidenti Museveni bwekinabeera kigaanye tugenda kugenda mu kkooti etaputa amatteeka Constitutional Court etapute etteeka lino olw’obutabeera lyenkanya gyetuli.\nHAM: Nze etteeka sandibadde namutawana nalyo kubanga mulimu abamu ku bannaffe abanyigiriza abapangisa baabwe wabula oky’okugaana ddoola ng’ate ffe abamu ssente tuzeewoola mu ddoola mu mawanga g’ebweru kibeera kifiiriza ebyenfuna bye ggwanga okugenda mu maaso.\n“Si buli kizimbe oba kifo nti abapangisa tubasasuza mu ddoola kubanga abasinga okulwanyisa ddoola mu kibuga wakati basasula mu siringi eza wano naye eyo gye tubasasuza ddoola oluusi kibeera kyetagisa kubanga naffe ssente tuzewoola bweru wa ggwanga” Bwatyo Ham bweyategeezezza\nYayongeddeko nti mu Uganda bbanka ezisinga tezisukka kuwoola muntu ssente ezisukka mu buwumbi 30, ng’ate bw’oyagala okuzimba polojekiti enenne ng’ekisaawe kye Nakivubo eky’obuwumbi 149, olina kuzewoola bulaaya ate mu ddoola era nga ozizaayo mu ddoola kati lwaki abapangisa abatazirinako mutawana tebazitusasula naddala abazungu nga bazze mu nsi yaffe.\nYayongeddeko nti etteeka lyakoleddwa mu busungu okwagala okwesasuza abantu aboolubatu ekintu ekikyamu kubanga ffe abamu tetulina mutawana nabapangisa bange ng’ate wano mu Uganda nze omu ku basinga okubeera nabapangisa abangi abasukka mu 2000, ku bizimbe byange naye sirina gwenkayana naye.\nYagambye nti kati palamenti gyeraaga ababaka batusse n’okugereka bbeeyi ye nnyanya omuntu gy’alina okugigulako ekitalina gye kitwala ggwanga mu maaso kubanga bw’ogoba ddoola mu ggwanga obeera otaatana ebyenfuna byalyo. Lwaki gavumenti yo yewoola ssente mu ddoola okuva ebwweru w’e ggwanga oba tezirina mugaaso.Ham yagambye nti abantu abamu tebaagala kukkiriza baabasinga ky’ova olaba nga abantu abamu bagamba nti ssente si zange. “Nsaba bwebeerayo nannyini wazzo aveeyo abulire eggwanga” Bwatyo Ham bweyategeezezza.\nAHMED KAWEESI BIGALI: Nze ng’omwogezi w’abapangisa abegattira mu “Uganda Tenants And Squaters Association” Nsaba abagagga nga temunalwanyisa tteeka lino obutaliteekako mukono njagala tutule tukanye ku biyamba abapangisa n’abagagga mugende okutuuka okugenda ewa Museveni nga naffe mulina ekiwandiiko kyaffe.\nMulimu ebimu ebyayitidde ebinyigiriza kubanga ng’omu ku batandiika kaweefube wokuleeta etteeka lino okulwanirira abapangisa nali njagala bannansi bokka beebabeera batasasula ssente za bupangisa mu ddoola wabula abagwira omuli abazungu n’abalala bo basasule mu ddoola naye kyonna bakigasse lumu.\nAbagagga bonna sibaabi naye waliwo bannabwe okuli Drake Lubega ne Yanga bayittirira okutigomya abapangisa baabwe batuuka n’okuggalawo ebizimbe byabwe ebisukka mu 30, okumala ennaku mu kibuga wakati olwokuba balina obutakkanya n’omugenzi Muhangi ekitali kituufu.\n“Lumu Drake yamenya n’ekizimbe kye ku Nabugabo nayoonona ebintu bya bantu wabula twamutwala mu kkooti ne tumuwangula yagaana okutusasula” Kati abo babeera batya nga tewali tteeka libafuga neyerabira nti abapangisa ffe bakama baabwe.\nAbagagga bamaliriza nga bateesa nti baagala etteeka eribakkiriza okukola endagaano n’abapangisa baabwe ng’agimenya wakati w’omupangisa n’omugagga atwale munne mu kkooti so sikutunyigiriza okutuuka ku mutendera guno


Bukedde Online - Mutebi Ayanjudde 10 n’avuluga abaamudduseeko\nMutebi Ayanjudde 10 n’avuluga abaamudduseeko\nSwiiti wadde onkwatidde mu bwenzi nkufa bitole!...\nOmukazi agobye bba mu maka lwakusuula buvunaanyizibwa...\nMutebi (wakati) n’abamu ku bazannyi abapya be yayanjudde.\nKCCA FC yayanjudde abazannyi 11 omutendesi Mike Mutebi n’alabula abasangiddwaawo nti ateerwaneko, waakuvundira ku katebe. Mutebi bwe yabadde ayanjula abazannyi bano, yategeezezza nti, wadde si ba mannya nnyo, omupiira gwe balina mu magulu tajulira baayabulidde ttiimu eno.\nMu bazannyi Mutebi be yaleese kuliko; Julius Maliyamungu eyabadde mu Maroons, Filbert Onbenchan (Saints), James Begisa (Blessed Sacrament Kimanya), Allan Oryek (Sadolin), Mohammed Abdallah (Soana), Faisal Kiberu (Nyendo Diamond FC), Abubakar Sadiq (KIU), Patrick Kaddu (Maroons), Faisam Malango Ndjibu (Busia Fisheries), Tito Okello (KCCA FC ento) ne Ibrahim Wamannah.\nMutebi yagambye nti bano bagenda kufuula KCCA ttiimu ey’omulembe okusinga n’emyaka egiyise. “Bukya mbeera na bazannyi bano basusse, balina buli kimu omuzannyi omulungi ky’alina okubeera nakyo ate nga balina ennyonta y’okuwangula. We bali sijja kujulirira banziruseeko,” Mutebi bwe yategeezezza.\nAllan Oryek y’asuubirwa okusikira Geoffrey Sserunkuuma, Abdallah azannye eya Ntege, Filbert adde mu ya Kayizzi. Ndjibu, eyakwata ekyokubiri mu bateebi abaali mu Big League gwe baagala okuteeka mu nnamba ya Tom Masiko ate Faisal Kiberu azibe eddibu lya Brian Majwega.\nDennis Rukundo, asuubirwa kusikizibwa Kaddu ate James Besiga adde mu kya Ssentongo. KCCA yawangula liigi sizoni ewedde ng’ey’omwaka guno egiggulawo Lwakubiri ne Maroons ku kisaawe e Lugogo.\nVipers ewadde KCCA ekikopo


“Oteekwa Okwagala Muntu Munno nga Bwe Weeyagala Wekka” | Ogw’Okusoma\n“[Etteeka] ery’okubiri eririfaanana lye lino, ‘Oteekwa okwagala muntu munno nga bwe weeyagala wekka.’”—MAT. 22:39.\nMuntu munnaffe y’ani?\nLwaki tusaanidde okwagala bantu bannaffe, era ekyo tuyinza kukikola tutya?\nEbimu ku bintu ebikwata ku kwagala ebyogerwako mu 1 Abakkolinso 13:4-8 bye biruwa?\n1, 2. (a) Yesu yagamba nti etteeka ery’okubiri ekkulu lye liruwa? (b) Bibuuzo ki bye tugenda okwetegereza?\nOMUFALISAAYO omu bwe yali agezesa Yesu, yamubuuza nti: “Omuyigiriza, tteeka ki erisinga obukulu mu Mateeka?” Nga bwe twalaba mu kitundu ekyayita, Yesu yamuddamu nti ‘etteeka erisinga obukulu mu gonna era erisooka’ lye lino: “Oteekwa okwagala Yakuwa Katonda wo n’omutima gwo gwonna, n’obulamu bwo bwonna, n’amagezi go gonna.” Yesu yagattako nti: “Ery’okubiri eririfaanana lye lino: ‘Oteekwa okwagala muntu munno nga bwe weeyagala wekka.’”—Mat. 22:34-39.\n2 Yesu yagamba nti tuteekwa okwagala muntu munnaffe nga bwe tweyagala ffekka. Naye ekyebuuzibwa kiri nti: Muntu munnaffe y’ani? Tuyinza tutya okulaga nti twagala bantu bannaffe?\n3, 4. (a) Lugero ki Yesu lwe yakozesa okuddamu ekibuuzo: “Muntu munnange y’ani”? (b) Omusamaliya omu yayamba atya Omuyudaaya eyagwa mu banyazi, ne bamukuba, era ne bamuleka ng’abulako katono okufa? (Laba ekifaananyi waggulu.)\n3 Lowooza ku ebyo Yesu bye yagamba omusajja eyali yeetwala okuba omutuukirivu, eyamubuuza nti: “Muntu munnange y’ani?” Bwe yali amuddamu, Yesu yamugerera olugero lw’Omusamaliya omulungi. (Soma Lukka 10:29-37.) Mu lugero olwo, Yesu yayogera ku Muyudaaya omu eyagwa mu banyazi, ne bamukuba, era ne bamuleka ng’abulako katono okufa. Kabona Omuisiraeri awamu n’Omuleevi, be wandisuubidde nti bandimuyambye, baamulaba naye ne bamuyitako buyisi. Mu kifo ky’ekyo Omusamaliya ye yamuyamba, kyokka ng’ate mu kiseera ekyo Abayudaaya baali tebakolagana na Basamaliya.—Yok. 4:9.\n4 Omusamaliya oyo omulungi yafuka amafuta n’omwenge ku biwundu by’Omuyudaaya oyo. Era yakwata ddinaali bbiri n’aziwa oyo alabirira ennyumba omusula abatambuze asobole okulabirira Omuyudaaya oyo. Ddinaali ebbiri omuntu yazifunanga oluvannyuma lw’okumala ennaku bbiri ng’akola. (Mat. 20:2) Bwe tulowooza ku ebyo byonna Omusamaliya oyo bye yakola okuyamba Omuyudaaya oyo, kiba kyangu okulaba ani ddala eyali muntu munne. Ebyo ebiri mu lugero lwa Yesu olwo biraga nti tusaanidde okufaayo ku bantu aba buli ngeri era tusaanidde okubaagala.\nAbaweereza ba Yakuwa booleka okwagala okwa nnamaddala eri bantu bannaabwe (Laba akatundu 5)\n5. Akatyabaga bwe kaagwa mu kitundu ekimu, abaweereza ba Yakuwa baakiraga batya nti baagala bantu bannaabwe?\n5 Tuli mu “nnaku ez’oluvannyuma” era abantu abasinga obungi beefaako bokka. Abantu bangi tebaagala ba luganda, bakambwe, era tebaagala bulungi. (2 Tim. 3:1-3) Ng’ekyokulabirako, mu Okitobba 2012 omuyaga ogw’amaanyi gwayita mu kibuga New York era ne guleka abantu bangi nga bali mu mbeera mbi. Mu kitundu ekimu ekyakosebwa ennyo, amasannyalaze gaavaako era abantu baali tebakyalina bintu ebikozesebwa mu bulamu obwa bulijjo. Mu kifo ky’okudduukirira abantu abaali bakoseddwa, abantu abamu baatandika kubba bubbi bintu byabwe. Kyokka obutafaananako bantu abo, Abajulirwa ba Yakuwa baakola enteekateeka okuyamba bakkiriza bannaabwe n’abantu abalala abaali mu kitundu ekyo. Abakristaayo bakola ebintu ng’ebyo olw’okuba baagala bantu bannaabwe. Biki ebirala bye tuyinza okukola okulaga nti twagala bantu bannaffe?\nENGERI GYE TUYINZA OKUKIRAGA NTI TWAGALA BANTU BANNAFFE\n6. Omulimu gwaffe ogw’okubuulira gulaga gutya nti twagala bantu bannaffe?\n6 Okuyamba abantu mu by’omwoyo. Kino tukikola nga tukozesa Ebyawandiikibwa okubabudaabuda. (Bar. 15:4) Tukiraga nti twagala bantu bannaffe nga tubabuulira amawulire amalungi ag’Obwakabaka. (Mat. 24:14) Mu butuufu, nkizo ya maanyi okubuulira abalala amawulire ago amalungi agava eri “Katonda awa essuubi”!—Bar. 15:13.\n7. Bigambo ki Yesu bye yayogera ebiri mu Matayo 7:12, era mikisa ki gye tufuna bwe tukolera ku bigambo ebyo?\n7 Okuyisa abalala nga bwe twandyagadde batuyise. Bwe yali ayigiriza abantu ku Lusozi, Yesu yagamba nti: “Ebintu byonna bye mwagala abalala okubakolanga, nammwe mubibakolenga; mu butuufu, kino Amateeka n’ebigambo bya Bannabbi kye bitegeeza.” (Mat. 7:12) Bwe tukolera ku bigambo bya Yesu ebyo nga tukolagana n’abalala, tuba tukiraga nti tukolera ku misingi egiri mu ‘Mateeka’ (okuva ku Olubereberye okutuuka ku Ekyamateeka) ne ku ‘bigambo bya Bannabbi’ (ebitabo by’obunnabbi ebiri mu Byawandiikibwa eby’Olwebbulaniya). Amateeka n’ebigambo bya bannabbi biraga nti Katonda awa omukisa abo abaagala abalala. Ng’ekyokulabirako, okuyitira mu nnabbi Isaaya, Yakuwa yagamba nti: “Mube benkanya era mukole eby’obutuukirivu . . . Alina essanyu omuntu akola bw’atyo.” (Is. 56:1, 2, NW) Bwe twagala bantu bannaffe era ne tubayisa nga bwe twandyagadde batuyise, tufuna emikisa mingi.\n8. Lwaki tusaanidde okwagala abalabe baffe, era bwe tubaagala birungi ki ebiyinza okuvaamu?\n8 Okwagala abalabe baffe. Yesu yagamba nti: “Mwawulira bwe kyagambibwa nti, ‘Olina okwagala munno naye okyawe omulabe wo.’ Naye mbagamba nti: Mweyongere okwagala abalabe bammwe era n’okusabira abo ababayigganya; mulyoke mubeere abaana ba Kitammwe ali mu ggulu.” (Mat. 5:43-45) Omutume Pawulo naye yagamba nti: “Omulabe wo bw’aba alumwa enjala, muwe eky’okulya; bw’aba alumwa ennyonta muwe eky’okunywa.” (Bar. 12:20; Nge. 25:21) Okusinziira ku Mateeka ga Musa, omuntu bwe yalabanga ensolo y’omulabe we ng’eri mu kabi yalina okugiyamba. (Kuv. 23:5) Okukola ekyo oluusi kyayambanga abantu abaali batakolagana bulungi okufuuka ab’omukwano. Ng’Abakristaayo ab’amazima, bwe tukiraga nti twagala abalabe baffe kiyinza okubaleetera okukyusa endowooza yaabwe. Mu butuufu, abamu ku bo bayinza n’okukkiriza amazima!\n9. Kiki Yesu kye yayogera ku ky’okuba mu mirembe ne bakkiriza bannaffe?\n9 Okufuba “okuba mu mirembe n’abantu bonna.” (Beb. 12:14) Mu bantu bonna mwe muli ne bakkiriza bannaffe, kubanga Yesu yagamba nti: “Bw’oba oleeta ekirabo kyo ku kyoto n’ojjukira nti muganda wo alina ky’akwemulugunyaako, leka ekirabo kyo mu maaso g’ekyoto, ogende otabagane ne muganda wo, oluvannyuma okomewo, oweeyo ekirabo kyo.” (Mat. 5:23, 24) Singa tukiraga nti twagala bakkiriza bannaffe era ne twanguwa okugonjoola obutategeeragana bwe tuba tufunye nabo, Katonda ajja kutuwa emikisa.\n10. Lwaki tusaanidde okwewala okunoonya ensobi mu balala?\n10 Okwewala okunoonya ensobi mu balala. Yesu yagamba nti: “Mulekere awo okusalira abalala omusango nammwe guleme okubasalirwa; kubanga nga bwe musala emisango, nammwe bwe mulisalirwa; ekipimo kye mukozesa okupimira abalala, nammwe kye balikozesa okubapimira. Kati olwo, lwaki otunuulira akasubi akali mu liiso lya muganda wo naye n’otofaayo ku kisiki ekiri ku liiso lyo? Oba, oyinza otya okugamba muganda wo nti, ‘Leka nkuggyeko akasubi ku liiso lyo’; ate nga ggwe olina ekisiki ku liiso lyo? Munnanfuusi ggwe! Sooka oggye ekisiki ku liiso lyo, olyoke olabe bulungi bw’onoggya akasubi ku liiso lya muganda wo.” (Mat. 7:1-5) Ebigambo ebyo biraga nti tusaanidde okwewala okunoonya ensobi mu balala, kubanga naffe emirundi mingi tukola ensobi!\nENGERI ESINGAYO OBULUNGI GYE TUYINZA OKULAGA NTI TWAGALA BANTU BANNAFFE\n11, 12. Engeri esingayo obulungi gye tuyinza okukiraga nti twagala bantu bannaffe y’eruwa?\n11 Twagala okulaga abalala okwagala mu ngeri esingayo obulungi. Okufaananako Yesu, tufuba okubuulira abalala amawulire amalungi ag’Obwakabaka. (Luk. 8:1) Yesu yalagira abagoberezi be ‘okufuula abantu b’omu mawanga gonna abayigirizwa.’ (Mat. 28:19, 20) Bwe tukolera ku kiragiro kya Yesu ekyo, tusobola okuyamba abantu abalala okuva mu kkubo eddene eridda mu kuzikirira ne badda mu kkubo efunda eridda mu bulamu. (Mat. 7:13, 14) Tewali kubuusabuusa nti bwe tukola bwe tutyo, Yakuwa ajja kutuwa emikisa.\n12 Okufaananako Yesu, tuyamba abantu okumanya obwetaavu bwabwe obw’eby’omwoyo. (Mat. 5:3) Abo abasiima obubaka bwaffe tufuba okukola ku byetaago byabwe eby’omwoyo nga tubabuulira “amawulire amalungi aga Katonda.” (Bar. 1:1) Abo abakkiriza obubaka bw’Obwakabaka, batabagana ne Katonda okuyitira mu Yesu Kristo. (2 Kol. 5:18, 19) Mu butuufu engeri esingayo obulungi gye tuyinza okulaga nti twagala bantu bannaffe kwe kubabuulira amawulire amalungi.\n13. Eky’okuyigiriza abantu ebikwata ku Yakuwa okitwala otya?\n13 Bwe tufuba okuddayo eri abo abasiima obubaka bwaffe era ne tubayigiriza Bayibuli, tusobola okubayamba okukola Katonda by’ayagala. Abamu ku bo baba beetaaga okukola enkyukakyuka ez’amaanyi mu bulamu bwabwe. (1 Kol. 6:9-11) Naye kitusanyusa nnyo okulaba engeri Katonda gy’ayambamu abo abalina “endowooza ennuŋŋamu ebasobozesa okufuna obulamu obutaggwaawo” okukola enkyukyuka ezeetaagisa ne basobola okufuna enkolagana ennungi naye. (Bik. 13:48) Abantu bwe bayiga Bayibuli, bafuna essuubi era batandika okwesiga Yakuwa. Nga kitusanyusa nnyo okulaba ng’abapya bakulaakulana mu by’omwoyo! Mu butuufu, okubuulira abalala amawulire amalungi tugitwala nga nkizo ya maanyi.\nENGERI PAWULO GYE YANNYONNYOLAMU OKWAGALA\n14. Mu bigambo byo, nokolayo ebimu ku ebyo Pawulo bye yayogera ku kwagala mu 1 Abakkolinso 13:4-8.\n14 Bwe tukolera ku ebyo Pawulo bye yayogera ku kwagala nga tukolagana n’abalala, tusobola okwewala ebizibu bingi, tusobola okufuna essanyu mu bulamu, era tusobola okusanyusa Katonda. (Soma 1 Abakkolinso 13:4-8.) Kati ka twetegereze ebyo Pawulo bye yayogera ku kwagala era tulabe n’engeri gye tuyinza okubikolerako nga tukolagana n’abalala.\n15. (a) Lwaki tusaanidde okwoleka obugumiikiriza n’ekisa? (b) Lwaki tusaanidde okwewala amalala n’okukwatirwa abalala obuggya?\n15 “Okwagala kugumiikiriza era kwa kisa.” Nga Katonda bw’ayoleka obugumiikiriza ng’akolagana n’abantu abatatuukiridde, naffe tusaanidde okwoleka obugumiikiriza n’ekisa ng’abalala bakoze ensobi oba nga boogedde ebintu ebitatusanyusa. “Okwagala tekukwatibwa buggya.” Bwe tuba nga ddala twagala bakkiriza bannaffe, tetujja kubakwatirwa bujja olw’ebyo bye balina oba olw’enkizo ze balina mu kibiina. Ate era bwe tuba nga twagala bannaffe, tujja kwewala okwoleka amalala oba okubeewaanirako. Bayibuli egamba nti Yakuwa akyawa abo abalina “amaaso ageegulumiza n’omutima ogw’amalala.”—Nge. 21:4.\n16, 17. Tuyinza tutya okukolera ku bigambo ebiri mu 1 Abakkolinso 13:5, 6?\n16 Okwagala “tekweyisa mu ngeri etasaana.” Bwe tuba nga ddala twagala bantu bannaffe, tetujja kubalimba, kubabba, oba kukola kintu kyonna ekimenya amateeka ga Katonda n’emisingi gye. Era bwe tuba nga ddala twagala bannaffe tetujja kufaayo ku byaffe byokka wabula tujja kufaayo ne ku by’abalala.—Baf. 2:4.\n17 Okwagala okwa nnamaddala tekunyiiga mangu era “tekusiba kiruyi.” (1 Bas. 5:15) Bwe tusiba ekiruyi, tetusobola kusanyusa Katonda. Mu butuufu, bwe tusiba ekiruyi tuba ng’abakoleezezza akasubbaawa ne tukasuzaako ekiro nga kaaka, ekintu ekiyinza okuviirako ennyumba okukwata omuliro ne gutwokya era ne gwokya n’abalala. (Leev. 19:18) Okwagala “tekusanyukira bitali bya butuukirivu” naye “kusanyukira wamu n’amazima.” Singa omuntu atatwagala ayisibwa mu ngeri eteri ya bwenkanya, ekyo tekitusanyusa.—Soma Engero 24:17, 18.\n18. Ebigambo ebiri mu 1 Abakkolinso 13:7, 8 bituyigiriza ki ku kwagala?\n18 Lowooza ku kintu ekirala Pawulo kye yayogera ku kwagala. Yagamba nti okwagala “kugumira ebintu byonna.” Omuntu bw’atunyiiza naye n’atusaba okumusonyiwa, okwagala kutukubiriza okumusonyiwa. Okwagala “kukkiriza ebintu byonna” ebiri mu Kigambo kya Katonda era kutuleetera okusiima emmere ey’eby’omwoyo gye tufuna mu kibiina kya Yakuwa. Okwagala “kusuubira ebintu byonna” ebiri mu Bayibuli era kutukubiriza okubuulira abalala ebikwata ku ssuubi lyaffe. (1 Peet. 3:15) Ate era bwe tufuna ebizibu, tusaba Katonda atuyambe era ne tusuubira nti ajja kutuyamba. Okwagala “kugumiikiriza ebintu byonna,” omuli ensobi abalala ze batukola n’okuyigganyizibwa. Ate era, “okwagala tekulemererwa.” Abo abagondera Yakuwa bajja kwoleka okwagala eri bantu bannaabwe emirembe gyonna.\nWEEYONGERE OKWAGALA BANTU BANNO NGA BWE WEEYAGALA WEKKA\n19, 20. Byawandiikibwa ki ebiraga nti tulina okweyongera okwagala bantu bannaffe?\n19 Bwe tukolera ku magezi agali mu Bayibuli, tujja kusobola okweyongera okwagala bantu bannaffe, nga mw’otwalidde n’abo abatali ba ggwanga lyaffe. Bulijjo tusaanidde okujjukira ebigambo bya Yesu bino: “Oteekwa okwagala muntu munno nga bwe weeyagala wekka.” (Mat. 22:39) Katonda ne Yesu batusuubira okwagala bantu bannaffe. Bwe twesanga mu mbeera nga tetumanyi kya kukola okulaga nti twagala bantu bannaffe, tusaanidde okusaba Katonda atuwe obulagirizi obwetaagisa okuyitira mu mwoyo gwe omutukuvu. Bwe tunaakola bwe tutyo, Yakuwa ajja kutuwa emikisa era ajja kutuyamba okwagala bantu bannaffe.—Bar. 8:26, 27.\n20 Etteeka eritulagira okwagala bantu bannaffe nga bwe tweyagala ffekka liyitibwa “etteeka ekkulu ennyo.” (Yak. 2:8) Oluvannyuma lw’okwogera ku Mateeka agamu agaaweebwa Abaisiraeri, Pawulo yagamba nti: “[Amateeka] amalala gonna, gagattibwa mu bigambo bino: ‘Yagalanga muntu munno nga bwe weeyagala wekka.’ Omuntu alina okwagala takola munne kibi; n’olwekyo okwagala kutuukiriza amateeka.” (Bar. 13:8-10) Mu butuufu, tulina okweyongera okwagala bantu bannaffe.\n21, 22. Lwaki tusaanidde okwagala Katonda ne bantu bannaffe?\n21 Yesu era yalaga ensonga lwaki tulina okwagala abantu bonna bwe yagamba nti Kitaawe “omusana gwe agwakiza abalungi n’ababi era enkuba ye agitonyeseza abatuukirivu n’abatali batuukirivu.” (Mat. 5:43-45) N’olwekyo tulina okwagala abantu bonna, ka babe nga batuukirivu oba nga si batuukirivu. Nga bwe twalabye, engeri esingayo obulungi gye tuyinza okulaga nti twagala bantu bannaffe kwe kubuulira amawulire amalungi. Singa abantu bakolera ku ebyo bye bayiga mu Bayibuli, bajja kufuna emikisa mingi.\n22 Mu butuufu, waliwo ensonga nnyingi ezituleetera okwagala ennyo Yakuwa. Era waliwo n’engeri nnyingi gye tuyinza okukiraga nti twalaga bantu bannaffe. Bwe twagala Katonda ne bantu bannaffe, tuba tulaga nti tugondera amateeka abiri agasingayo obukulu Yesu ge yawa. Ate era bwe tukola bwe tutyo, tuba tusanyusa Yakuwa, Katonda waffe ow’okwagala.


Makulu kki agali mu bulamu?\nMakulu kki agali mu bulamu? Nfuna ntya, ensonga, okutukirizibwa n'okukkusibwa mu bulamu? Omuntu afuna atya ekintu ekiberera mu bulamu? Abantu bangi tebalekerangaawo kwebuuza bibuuzo bino ebikulu. Nga wayise emyaka batunula emabega ne bebuuza lwaki enkolagana zaabwe n'abantu abalala zayonooneka, era lwaki bawulira bakalu newankubadde nga balabikanga abafunye buli kimu kyebayagala okufuna. Omuddusi eyali atuuse ku ntikko ye misinde yabuziibwa kiki omuntu kyeyandimubulidde nga yakatandika okuzannya akazannyo k'emisinde. Yaddamu, "Kale singa omuntu yambulira nti bwotuuka ku ntikko, Tewali kiriyo". Ebilubirilwa bingi bilaga obukalu bwabyo ngomaze okwonoona emyaka mingi ng'obigoba.\nMu mbeera zaffe ez’obuntu, abantu babulwa amakulu g'obulamu. Bagoba ebintu bingi nga basuubira nti bajja kubisangamu amakulu era n’omugaso gw'obulamu. Ebimu ku bintu abantu bye bagoba mulimu bizinensi ennungi, Obugagga, Emikwano emirungi, okunyumya omukwano, ekwesanyusa, n'okukolera abantu ebintu ebirungi. Abantu bajjulidde nti wadde nga batukkiriza ebirubililwa bwabye eby'okugagawala, n'okwesanyusa, wasigalayo munda emuwaatwa oba ekituli ekitajjuziddwa, bawulira obukalu munda mubbo nga tewali kisobola kubajjuza.\nOmuwandiisi w'ekitabo ky'Omubuulizi yanonya amakulu mu bintu bingi bye yanoonya. Anyonyola obukalu bweyawulira munda mu ye: Obutalimu! “Obutaliimu obusinga obutaliimu bwonna! . . . obutaliimu obusinga obutaliimu bwonna, byonna butaliimu. (Omubuulizi 1:2). Kabaka Sulemani, omuwandiisi w'ekitabo ky'Omubuulizi yalina obugaga obutabalika, amagezi agataalina muntu yenna mu biseera ebyo wadde mu binno, abakazi enkumi n'enkumi, embiri, enimiro ezakwaasa obwa’kabaka obulala obuggya, emmere n'omwenge omulungi, nabuli kyakwesanyusa. Yagamba olunaku lumu nti buli kintu omutima gwe kyegwayagala, yakinoonya (Omubuulizi 2:10), kyoka nagattagatta obulamu "wansi we njuba"—obulamu bweyaberamu gyoli nti buli kimu mu bulamu kyekyo kyetulaba n'amaaso era kyetuyitamu—butaliimu obusinga obutaliimu. Kki ekinyonyola obwerere oba obukalu buno? Katonda yatutonda olw'ekyo ekisinga ebyo byetuyitamu kakati olwalero. Sulemnai yayogera ku Katonda,“era yateeka ensi mu mutima gwabwe” (Omubuulizi 3:11). Mu mitima gyaffe tumanyi nti byetuyitamu "wano kati" sibyebyoka ebili mu bulamu.\nMu kitabo ky'Oluberyeberye, tusaanga ekitulaga amakulu g’obulamu mu kuba nti Katonda yatonda omuntu mu kifaananyi kye (Oluberyeberye 1:26). Kitegeeza nti tusinga ebintu ebirala byonna okufaanana Katonda. Era tuzuula nti omuntu nga tanagwa era ng'ekolimo ky'ekibi tekinaba ku nsi, bino byali bituufu;\n1. Katonda yatonda omuntu nga kitonde ekibeera n’enkolagana (Oluberyeberye 2:18-25).\n2. Katonda yawa omuntu emirimu egy'okukola.(Oluberyeberye 2:15);\n3. Katonda yakuŋŋananga n'omuntu.(Oluberyeberye 3:8);\n4. Katonda yawa omuntu okufuga ebitonde ebirala byonna.(Oluberyeberye 1:26)\nObukakafu buno bulina ensonga enkulu ezikwata ku makulu g'obulamu. Katonda Yakigenderera omuntu kuba n'obulamu obujjude, naye embeera (naddala ekwata ku muntu okubeera wamu ne Katonda) yayononebwa olw'okugwa kw'omuntu mu kibi n'ekikolimo ekyatuuka ku nsi (Oluberyeberye 3).\nEkitabo eky'Okubikkulirwa kiraga nti Katonda afaayo ku kyokutereza amakulu g'obulamu gyetuli. Katonda atulaga nti ajja kusanyaawo obutonde bwona obuliwo, era atonde ensi empya n'egulu elipya. Aggya kuza buggya enkolagana wakati we n'omuntu mu bujjuvu eyabo abanunulibwa, wabula abatalinunulibwa baggya kusalibwa omusango era basulibwe mu nyanja ey'omuliro(Okubikkulirwa 20:11-15). Ekikolimo ky'ekibi kigya kugyibwawo, tewaggya kubaawo kibi nate, enaku, endwadde, okuffa, obulumi (Okubikkulirwa 21:4). Katonda aggya kuddamu abere n'omwana w'omuntu era baggya kuba baana be (Okubikkulirwa 21:7). Awo tuggya kubeera bumu, buli kimu kiggya kudawo nga bwekyali: Katonda ya tutonda okuba wamu naye; omuntu nayonoona, mukwonoona yamenya enkolagana ye ne Katonda. Katonda azza buggya enkolagana eyo mu bulamba bwayo nga bweyalina okubeera emirembe ne mirembe. Okuyita mu bulamu ng'ofunye buli kimu kyewayagala okufuna naye nomaliriza ng'ofudde nga tolina nkolagana ne Katonda kiba kya kabenje. Wabula Katonda takubye bukubi kkubo elisobozesa okwesiima kuno (Luka 23:43) naye era atuletera okukutta obulamu kunsi era, okuba n'obulamu obulina amakulu. Okwesiima kuno okw’emirembe egitagwawo ‘n'egulu kunsi” bifunibwa bitya?\nObulamu obuziddwa obugya mu Yesu Kristo kyebutegeza\nAmukulu agaddala ag'obulamu bwetulina kakano nemu bulamu obuttagwawo, tugasanga mu kuddizibwa obuggya okwenkolagana yaffe ne Katonda. Okuddizibwa obuggya kunno kusoboka okuyita mu mwana wa Katonda Yesu Kristu atutabaganya ne Katonda( Abaruumi 5:10, Ebikolwa 4:12; Yokaana 1:12, 14:6). Obulokozi n'obulamu obutagwawo bufunibwa singa tuteka okukkiriza kwaffe mu Yesu Kristu ng'omulokozi waffe. Okukkiriza okwo kufunibwa olw'ekisa, okuyita mu kukkiriza, Kristu atufuulabitonde ebiggya, era netutandika okukula nga tumusemberera era nga tuyiga okumwesiga.\nKatonda ayagala tutegere amakulu g'obulamu. Yesu yagamba "Nze najja zibe n'obulamu, era zibe nabwo obungi. (Yokaana 10:10). Obulamu obungi bwe bulamu obutaliimu kusagasagana.\nAmakulu g'obulamu, gazingiddwa mu kitiibwa kya Katonda. Nga Katonda ayita abalonde, Katonda agamba,"...nze namubumba;"(Isaaya 43:7). Katonda yatutonda lwa Kitiibwa kye. Bwetuwaanyisa ekitiibwa kya Katonda mu kyaffe, tusubwa amakulu g'obulamu. "Omuntu bw'ayagala okujja ennyuma wange, yeefiirize yekka yeetikke omusalaba gwe, angoberere. Kubanga buli ayagaIa okulokola obulamu bwe alibubuza: na buli alibuza obulamu bwe ku lwange alibulaba."(Matayo 16:24-25). "Era sanyukiranga Mukama: Naye anaakuwanga omutima gwo bye gusaba."(Zabbuli 37:4)


Bukedde Online - Kabaka musanyufu ku byenjigiriza\nKabaka musanyufu ku byenjigiriza\nK2 ne Airtel basse omukago\nPoliisi erambise entambula y’ebidduka ku...\nKABAKA Ronald Muwenda Mutebi II agambye nti mu byenjigiriza n’okuteekateeka obulungi abavubuka mwemutudde amaanyi g’Obwakabaka n’asiima abaaleeta ekirowoozo ky’okukola ekijjukizo ky’Amatikkira ge ag’omulundi ogwa 25 nga kiri ku nsonga y’ebyenjigiriza.\nKabaka ng’atongoza ekizimbe ekituumiddwa Kabaka Mulondo. Wakati ye Anthony Wamala akulira ettendekero lino.\nBino yabyogeredde Kakeeka - Mmengo ku Lwokutaano (July 27, 2018) bwe yabadde akwasibwa ekizimbe eky’emyaliiro mukaaga ng’amakula era ekijjukizo ky’Amatikkira ge ag’emyaka 25 nga kino kyateereddwa ku Buganda Royal Institute Of Business & Technical Education nga kyatuumiddwa Kabala Mulondo.\nKu mukolo guno kalabaalaba yabadde Dr. Nankindu Kavuma omubeezi wa Minisita w’ebyenjigiriza. Ye Katikkiro Charles Peter Mayiga yasabye Kabaka asiime, ensi nga bw’egenda ekyuka abeereko ekika oba ebika by’akwasa obuvunaanyizibwa bw’ebyenjigiriza.\nEkizimbe kino kyazimbiddwa aba Capital Technical & Construction Services abakulirwa Ying. Fredrick Kakooza mu bbanga lya myezi mwenda nga Centenary Bank yataddemu obuwagizi bwamaanyi.\nDr. Twaha Kaawaase yategezezza Kabaka nti, mu kitongole ky’ebyenjigiriza ky’atwala baatandikawo ekitongole ky’ebigezo nga bino bitandise n’okugezesbwa mu bukulembeze bw’ennono obulala.\nOKWOGERA KWA SSABASAJJA NGA BAMUKWASA EKIJJUKIZO\nKatusooke n’okwebaza bannaffe abaaleeta ekirowoozo ky’okuzimba ekijjukizo eky’emyaka 25 nga kiri ku nsonga y’ebyenjigiriza, tubayozayoza era tubeebaza. Ekijjukizo kino kitusanyusizza nnyo kubanga kiggyayo bulungi ddala ebirowoozo, amaanyi n’okwewaayo kwaffe ku nsonga y’ebyenjigiriza n’ensonga z’abavubuka kubanga amazima gali nti mu byebjigiriza n’okuteekateeka obulungi abavubuka baffe awo we watudde amaanyi g’Obwakabaka bwabwe era twebaza abo bonna abeenyigidde mu nsonga ezo era abalina emirimu mu bintu ebyo, mwebale nnyo mwebalire ddala. Twebaza ekitongole ky’ebyenjigiriza n’olukiiko olufuzi olw’ettendekero lino olw’omulimu omulungi guno era tusiima nnyo Mw. Antony Wamala akulira ettendekero lino ne banne abakoze omulimu guno era tubeebaza olw’obukulembeze obulungi. Era tusaba abakulembeze baffe bonna abalala okukola obutebalira nga baweereddwa obuvunaanyizibwa obw’engeri eno. Twebaza bannaffe bonna aba Buganda Royal Institute namwe mmwenna abazze ku mukolo guno awamu ne bannaffe mwenna abatusanyusizza. Tusiimye nnyo. Twebaza abo bonna abatuwadde obubaka obubadde mu bigambo ebyogeddwa, mwebale nnyo era tusiimye era njagala okwebaza abo abatuleetedde amakula. Katonda abakuume.”\nBuganda Royal Institute Of Business